<?xml version="1.0" encoding="utf-8"?><!DOCTYPE html PUBLIC "-//W3C//DTD XHTML 1.1//EN" "http://www.w3.org/TR/xhtml11/DTD/xhtml11.dtd">

<html lang="zh-Hant" xml:lang="zh-Hant" xmlns="http://www.w3.org/1999/xhtml"><head><link href="../Styles/page_styles.css" rel="stylesheet" type="text/css"/><link href="../Styles/stylesheet.css" rel="stylesheet" type="text/css"/><title>資治通鑑-卷第二百五十四・唐紀七十・僖宗惠聖恭定孝皇帝中之上</title><meta content="width=device-width initial-scale=1" name="viewport"/><script src="../Styles/main.js" type="text/javascript"></script></head><body><div id="text">
<h1><span class="section" id="title-1"><span data-head-description="" data-head-level="h2" data-head-title="唐紀七十">唐紀七十</span></span></h1>
<p id="p0"><a class="gg-link" href="#p0" onclick="return changeColor(this);"></a><span class="jiazhu">起上章困敦<span class="biaozhusup" data-rel="">（庚子）</span>十一月，盡玄黓攝提<span class="biaozhusup" data-rel="">（壬寅）</span>四月，凡一年有奇。</span></p>
<hr/>
<h5><span class="section" id="title-2"><span data-head-description="" data-head-level="h3" data-head-title="僖宗惠聖恭定孝皇帝中之上">僖宗惠聖恭定孝皇帝中之上</span></span></h5>
<div class="yt" id="y880"><p class="strong" id="p1"><a class="gg-link" href="#p1" onclick="return changeColor(this);"></a><span class="section" id="title-3"><span data-head-description="僖宗惠聖恭定孝皇帝中之上" data-head-level="h4" data-head-title="廣明元年">廣明元年</span></span><span class="biaozhusup" data-rel="">（庚子、八八〇年）</span></p></div>
<p class="em2 strong" id="p2"><a class="gg-link" href="#p2" onclick="return changeColor(this);"></a><span class="yinwen">1</span>十一月，河中都虞候王重榮作亂，剽掠坊市俱空。<span class="jiazhu">重，直龍翻。剽，匹妙翻。</span></p>
<p class="em2 strong" id="p3"><a class="gg-link" href="#p3" onclick="return changeColor(this);"></a><span class="yinwen">2</span>宿州刺史劉漢宏怨朝廷賞薄，<span class="jiazhu">漢宏降見上卷七月。賞盜而盜怨其賞薄，彼固有以窺朝廷也。</span>甲寅，以漢宏爲浙東觀察使。<span class="jiazhu">爲漢宏爲錢鏐所滅張本。</span></p>
<p class="em2 strong" id="p4"><a class="gg-link" href="#p4" onclick="return changeColor(this);"></a><span class="yinwen">3</span>詔河東節度使鄭從讜以本道兵授諸葛爽及代州刺史朱玫，使南討黃巢。<span class="jiazhu">玫，莫杯翻。</span>乙卯，以代北都統李琢爲河陽節度使。<span class="jiazhu">代北已定，李琢內徙，亦以備黃巢也。</span></p>
<p class="em2 strong" id="p5"><a class="gg-link" href="#p5" onclick="return changeColor(this);"></a><span class="yinwen">4</span>初，黃巢將渡淮，豆盧瑑請以天平節鉞授巢，<span class="jiazhu">黃巢初求天平節，豆盧瑑欲以是中其欲。</span>俟其到鎭討之。盧攜曰：<span class="yinhao">「盜賊無厭，<span class="jiazhu">厭，於鹽翻。</span>雖與之節，不能止其剽掠，<span class="jiazhu">剽，匹妙翻。</span>不若急發諸道兵扼泗州，汴州節度使爲都統，賊旣前不能入關，必還掠淮、浙，偷生海渚耳！」</span>從之。旣而淮北相繼告急，攜稱疾不出，<span class="jiazhu"><span class="shu-ming">考異</span>曰：<span class="shu-ming">驚聽錄</span>曰：<span class="yinhao">「宰臣豆盧琢奏：『緣淮南九驛便至泗州，恐高駢固守城壘，不遮截大寇；黃巢必若過淮，落寇之計。又徵兵不及，須且誘之，請降節旄，授鄆州節度使，候其至止，討亦不難。』宰臣盧攜言之不可，奏以『黃巢爲國之患久矣，昨與江西節制，擁節而行，攻劫荊南。卻奪其節，但徵諸道驍勇，把截泗州，』因此不發內使，罷建雙旌，乃發使臣諸道而去。尋汴州、徐州兩道告急到京，報黃巢過淮，盧攜託疾不出。」</span>按朝廷未嘗以江西節與巢，借使與之，安可復奪！此<span class="shu-ming">驚聽錄</span>不足信也。</span>京師大恐。庚申，東都奏黃巢入汝州境。</p>
<p class="em2 strong" id="p6"><a class="gg-link" href="#p6" onclick="return changeColor(this);"></a><span class="yinwen">5</span>辛酉，以王重榮權知河中留後，以河中節度使同平章事李都爲太子少傅。<span class="jiazhu">以王重榮作亂不能制，故召李都，以河中授之。</span></p>
<p class="em2 strong" id="p7"><a class="gg-link" href="#p7" onclick="return changeColor(this);"></a><span class="yinwen">6</span>汝鄭把截制置都指揮使齊克讓奏黃巢自稱天補大將軍，轉牒諸軍云，<span class="yinhao">「各宜守壘，勿犯吾鋒！吾將入東都，卽至京邑，自欲問罪，無預衆人。」</span><span class="jiazhu">言自欲問罪於朝廷，於衆人無預也。</span>上召宰相議之。豆盧瑑、崔沆請發關內諸鎭及兩神策軍守潼關。壬戌，日南至。上開延英，對宰相泣下。<span class="jiazhu">大盜將至，無以禦之，君相相對灑泣，果何益哉！</span>觀軍容使田令孜奏：<span class="yinhao">「請選左右神策軍弓弩手守潼關，臣自爲都指揮制置把截使。」</span>上曰：<span class="yinhao">「侍衞將士，不習征戰，恐未足用。」</span>令孜曰：<span class="yinhao">「昔安祿山搆逆，玄宗幸蜀以避之。」</span>崔沆曰：<span class="yinhao">「祿山衆纔五萬，比之黃巢，不足言矣。」</span>豆盧瑑曰：<span class="yinhao">「哥舒翰以十五萬衆不能守潼關，<span class="jiazhu">事見<span class="shu-ming">玄宗</span>、<span class="shu-ming">肅宗紀</span>。</span>今黃巢衆六十萬，而潼關又無哥舒之兵。若令孜爲社稷計，三川帥臣皆令孜腹心，<span class="jiazhu">謂陳敬瑄、楊師立、牛勗也。帥，所類翻。</span>比於玄宗則有備矣。」</span>上不懌，<span class="jiazhu">僖宗雖曰童昏，此時此意，豈不知高枕京邑之爲樂，越在草莽之爲可憂也哉！禍至而後憂之，則無及矣。古之明主居安而思危，所以能常有其安也。</span>謂令孜曰：<span class="yinhao">「卿且爲朕發兵守潼關。」</span><span class="jiazhu">爲，于僞翻。</span>是日，上幸左神策軍，親閱將士。令孜薦左軍馬軍將軍張承範、右軍步軍將軍王師會、左軍兵馬使趙珂。<span class="jiazhu">珂，丘何翻。</span>上召見三人，<span class="jiazhu">見，賢遍翻。</span>以承範爲兵馬先鋒使兼把截潼關制置使，師會爲制置關塞糧料使，珂爲句當寨栅使，<span class="jiazhu">句，古候翻。當，丁浪翻。</span>令孜爲左右神策軍內外八鎭及諸道兵馬都指揮制置招討等使，飛龍使楊復恭爲副使。</p>
<p class="em2 strong" id="p8"><a class="gg-link" href="#p8" onclick="return changeColor(this);"></a>癸亥，齊克讓奏：<span class="yinhao">「黃巢已入東都境，臣收軍退保潼關，於關外置寨。將士屢經戰鬬，久乏資儲，州縣殘破，人煙殆絕，東西南北不見王人，凍餒交逼，兵械刓弊，<span class="jiazhu">刓，吾官翻，鈍也。</span>各思鄕閭，恐一旦潰去，乞早遣資糧及援軍。」</span>上命選兩神策弩手得二千八百人，令張承範等將以赴之。<span class="jiazhu">將，卽亮翻。</span></p>
<p class="em2 strong" id="p9"><a class="gg-link" href="#p9" onclick="return changeColor(this);"></a>丁卯，黃巢陷東都，留守劉允章帥百官迎謁；巢入城，勞問而已，<span class="jiazhu">帥，讀曰率。勞，力到翻。</span>閭里晏然。允章，迺之曾孫也。<span class="jiazhu">劉迺見二百三十卷德宗興元元年。允章可謂忝厥祖矣。</span>田令孜奏募坊市人數千以補兩軍。</p>
<p class="em2 strong" id="p10"><a class="gg-link" href="#p10" onclick="return changeColor(this);"></a>辛未，陝州奏東都已陷。壬申，以田令孜爲汝、洛、晉、絳、同、華都統，將左、右軍東討。<span class="jiazhu">左、右神策軍。陝，失冉翻。華，戶化翻。</span>是日，賊陷虢州。<span class="jiazhu"><span class="shu-ming">九域志</span>：虢州東北至陝州八十五里。</span></p>
<p class="em2 strong" id="p11"><a class="gg-link" href="#p11" onclick="return changeColor(this);"></a><span class="yinwen">7</span>以神策將羅元杲爲河陽節度使。<span class="jiazhu">羅元杲亦田令孜之腹心。</span></p>
<p class="em2 strong" id="p12"><a class="gg-link" href="#p12" onclick="return changeColor(this);"></a><span class="yinwen">8</span>以周岌爲忠武節度使。<span class="jiazhu">周岌旣殺薛能，遂以忠武節授之。岌，逆及翻。</span>初，薛能遣牙將上蔡秦宗權調發至蔡州，<span class="jiazhu">調，徒弔翻。自元和末，廢彰義軍，以蔡州屬忠武軍，故得而調發之。</span>聞許州亂，託云赴難，<span class="jiazhu">難，乃旦翻。</span>選募蔡兵，遂逐刺史，據其城。及周岌爲節度使，卽以宗權爲蔡州刺史。<span class="jiazhu">爲秦宗權以蔡州稱兵僭號張本。</span></p>
<p class="em2 strong" id="p13"><a class="gg-link" href="#p13" onclick="return changeColor(this);"></a><span class="yinwen">9</span>乙亥，張承範等將神策弩手發京師。<span class="jiazhu">將，卽亮翻。</span>神策軍士皆長安富家子，賂宦官竄名軍籍，厚得稟賜，<span class="jiazhu">稟，給也。稟賜，猶言給賜也。</span>但華衣怒馬，<span class="jiazhu">怒馬者，鞭之以發其怒而疾馳也。</span>憑勢使氣，未嘗更戰陳；<span class="jiazhu">更，工衡翻。陳，讀曰陣。</span>聞當出征，父子聚泣，多以金帛雇病坊貧人代行，<span class="jiazhu">唐置病坊於京城以養病人。<span class="shu-ming">會要</span>：開元五年，宋璟等奏：<span class="yinhao">「悲田病坊，從長安已來置使專知，乞罷之。」</span>至二十二年，京城乞兒有疾病，分置諸寺病坊。至德二年，兩京市各置普救病坊。病坊之置，其來久矣。</span>往往不能操兵。<span class="jiazhu">操，七刀翻。</span>是日，上御章信門樓臨遣之。<span class="jiazhu"><span class="shu-ming">考異</span>曰：<span class="shu-ming">新傳</span>曰：<span class="yinhao">「帝餞令孜章信門，賚遺豐優。」</span>按令孜雖爲招討都統，賜節賚物，其實不離禁闥，是日所遣者承範等耳。<span class="shu-ming">新傳</span>云餞令孜，誤也。</span>承範進言：<span class="yinhao">「聞黃巢擁數十萬之衆，鼓行而西，齊克讓以飢卒萬人依託關外，復遣臣以二千餘人屯於關上，又未聞爲饋餉之計，以此拒賊，臣竊寒心。願陛下趣諸道精兵早爲繼援。」</span><span class="jiazhu">趣，讀曰促。</span>上曰：<span class="yinhao">「卿輩第行，兵尋至矣！」</span>丁丑，承範等至華州。會刺史裴虔餘徙宣歙觀察使，軍民皆逃入華山，城中索然，<span class="jiazhu">華，戶化翻。索，昔各翻。</span>州庫唯塵埃鼠迹，賴倉中猶有米千餘斛，軍士裹三日糧而行。</p>
<p class="em2 strong" id="p14"><a class="gg-link" href="#p14" onclick="return changeColor(this);"></a>十一月，庚辰朔，承範等至潼關，搜菁中，<span class="jiazhu">菁中，草茂密處也。史炤曰：林菁。</span>得村民百許，使運石汲水，爲守禦之備；與齊克讓軍皆絕糧，士卒莫有鬬志。是日，黃巢前鋒軍抵關下，白旗滿野，不見其際，克讓與戰，賊小卻，俄而巢至，舉軍大呼，聲振河、華。<span class="jiazhu">呼，火故翻。華，戶化翻。華山臨河。言黃巢軍聲之盛，撼振河山也。</span>克讓力戰，自午至酉始解，士卒飢甚，遂諠譟，燒營而潰，克讓走入關。關左有谷，平日禁人往來，以榷征稅，<span class="jiazhu">榷，訖岳翻。</span>謂之<span class="yinhao">「禁阬」</span>。賊至倉猝，官軍忘守之，<span class="jiazhu">忘，巫放翻。</span>潰兵自谷而入，谷中灌木壽藤茂密如織，<span class="jiazhu">灌木，叢生之木。壽藤，卽今之萬歲藤。</span>一夕踐爲坦塗。承範盡散其輜囊以給士卒，<span class="jiazhu">輜囊，謂輜重、囊橐也。輜重，隨軍之物。囊橐，私裝也。</span>遣使上表告急，稱：<span class="yinhao">「臣離京六日，<span class="jiazhu">離，力智翻。</span>甲卒未增一人，餽餉未聞影響。到關之日，巨寇已來，以二千餘人拒六十萬衆，外軍飢潰，蹋開禁阬。<span class="jiazhu">蹋，與踏同。</span>臣之失守，鼎鑊甘心；朝廷謀臣，愧顏何寄！或聞陛下已議西巡，<span class="jiazhu">謂議幸蜀。</span>苟鑾輿一動，則上下土崩。臣敢以猶生之軀奮冒死之語，願與近密及宰臣熟議，<span class="jiaozhusup">〔章：十二行本「議」下有「未可輕動」四字；乙十一行本同；孔本同；張校同。〕</span><span class="jiazhu">近密，謂兩中尉、兩樞密。</span>急徵兵以救關防，則高祖、太宗之業庶幾猶可扶持，<span class="jiazhu">幾，居依翻。</span>使黃巢繼安祿山之亡，微臣勝哥舒翰之死！」</span></p>
<p class="em2 strong" id="p15"><a class="gg-link" href="#p15" onclick="return changeColor(this);"></a>辛巳，賊急攻潼關，承範悉力拒之，自寅及申，關上矢盡，投石以擊之。關外有天塹，賊驅民千餘人入其中，掘土塡之，<span class="jiazhu">塹，七豔翻。掘，其月翻。塡，亭年翻。</span>須臾，卽平，引兵而度。夜，縱火焚關樓俱盡。承範分兵八百人，使王師會守禁阬，比至，<span class="jiazhu">比，必利翻。</span>賊已入矣。壬午旦，賊夾攻潼關，關上兵皆潰，師會自殺，承範變服帥餘衆脫走。至野狐泉，遇奉天援兵二千繼至，承範曰：<span class="yinhao">「汝來晚矣！」</span>博野、鳳翔軍還至渭橋，<span class="jiazhu">博野軍，卽穆宗長慶二年李寰帥以歸京師之兵也，見二百四十二卷。帥，讀曰率。</span>見所募新軍衣裘溫鮮，<span class="jiazhu">新軍，卽田令孜所募坊市人以補兩軍者也。</span>怒曰：<span class="yinhao">「此輩何功而然，我曹反凍餒！」</span>遂掠之，更爲賊鄕導<span class="jiazhu">鄕，讀曰嚮。</span>以趣長安。<span class="jiazhu">趣，七喻翻。</span></p>
<p class="em2 strong" id="p16"><a class="gg-link" href="#p16" onclick="return changeColor(this);"></a>賊之攻潼關也，朝廷以前京兆尹蕭廩爲東道轉運糧料使；廩稱疾，請休官，貶賀州司戶。<span class="jiazhu">賀州，漢蒼梧郡之臨賀縣，吳置臨賀郡，唐置賀州，京師東南四千一百三十里。</span></p>
<p class="em2 strong" id="p17"><a class="gg-link" href="#p17" onclick="return changeColor(this);"></a>黃巢入華州，留其將喬鈐守之。<span class="jiazhu">鈐，其廉翻。</span>河中留後王重榮請降於賊。<span class="jiazhu">降，戶江翻。</span>癸未，制以巢爲天平節度使。</p>
<p class="em2 strong" id="p18"><a class="gg-link" href="#p18" onclick="return changeColor(this);"></a>甲申，以翰林學士承旨、尙書左丞王徽爲戶部侍郎，翰林學士、戶部侍郎裴淯爲工部侍郎，並同平章事。以盧攜爲太子賓客、分司。田令孜聞黃巢已入關，恐天子責己，乃歸罪於攜而貶之，薦徽、澈爲相。是夕，攜飲藥死。澈，休之從子也。<span class="jiazhu">裴休見二百四十九卷宣宗大中六年。</span></p>
<p class="em2 strong" id="p19"><a class="gg-link" href="#p19" onclick="return changeColor(this);"></a>百官退朝，聞亂兵入城，布路竄匿。<span class="jiazhu">布路，分路也。朝，直遙翻。</span>令孜帥神策兵五百奉帝自金光門出，<span class="jiazhu">帥，讀曰率；下同。長安城西面三門，北來第一門曰開遠門，第二門曰金光門，第三門曰延平門。</span>惟福、穆、澤、壽四王及妃嬪數人從行，<span class="jiazhu">從，才用翻；下皆同。</span>百官皆莫知之。上奔馳晝夜不息，從官多不能及。車駕旣去，軍士及坊市民競入府庫盜金帛。</p>
<p class="em2 strong" id="p20"><a class="gg-link" href="#p20" onclick="return changeColor(this);"></a>晡時，黃巢前鋒將柴存入長安，金吾大將軍張直方帥文武數十人迎巢於霸上。巢乘金裝肩輿，其徒皆被髮，約以紅繒，衣錦繡，執兵以從，甲騎如流，輜重塞塗，<span class="jiazhu">被，皮義翻。衣，於旣翻。騎，奇寄翻。重，直龍翻。塞，悉則翻。</span>千里絡繹不絕。民夾道聚觀，尙讓歷諭之曰：<span class="yinhao">「黃王起兵，本爲百姓，<span class="jiazhu">爲，于僞翻。</span>非如李氏不愛汝曹，汝曹但安居無恐。」</span>巢館于田令孜第，其徒爲盜久，不勝富，<span class="jiazhu">館，古玩翻。勝，音升。</span>見貧者，往往施與之。<span class="jiazhu">施，式豉翻。</span>居數日，各出大掠，焚市肆，殺人滿街，巢不能禁；尤憎官吏，得者皆殺之。</p>
<p class="em2 strong" id="p21"><a class="gg-link" href="#p21" onclick="return changeColor(this);"></a><span class="yinwen">10</span>上趣駱谷，<span class="jiazhu">趣，七喻翻。</span>鳳翔節度使鄭畋謁上於道次，<span class="jiazhu"><span class="shu-ming">考異</span>曰：<span class="shu-ming">續寶運錄</span>：<span class="yinhao">「戊子，帝至駱谷壻水驛，乃下詔與牛顓、楊師立、陳敬瑄，云今月七日，已次駱谷壻水驛。」</span>按此月庚辰朔，戊子九日，而詔云七日，<span class="yinhao">「九」</span>誤爲<span class="yinhao">「七」</span>也。<span class="shu-ming">實錄</span>：<span class="yinhao">「辛卯，車駕次鳳翔，鄭畋候謁於路。」</span><span class="shu-ming">舊·畋傳</span>云候駕於斜谷。<span class="shu-ming">新紀</span>：<span class="yinhao">「辛卯，次鳳翔。丁酉，至興元。」</span>按甲申上離長安，辛卯始次鳳翔，太緩，丁酉已至興元，太速。又路出駱谷則不過鳳翔及斜谷。蓋車駕涉鳳翔之境，而畋往見耳，非鳳翔與斜谷也。<span class="shu-ming">實錄</span>：<span class="yinhao">「賊以數萬衆西追車駕。」</span>而不言追不及，又不言爲誰所拒而還。諸書皆無之。今不取。</span>請車駕留鳳翔。上曰：<span class="yinhao">「朕不欲密邇巨寇，且幸興元，徵兵以圖收復。卿東扞賊鋒，西撫諸蕃，糾合鄰道，勉建大勳。」</span>畋曰：<span class="yinhao">「道路梗澁，奏報難通，請得便宜從事。」</span>許之。戊子，上至壻水，<span class="jiazhu"><span class="shu-ming">九域志</span>：洋州興道縣有壻水鎭，相傳云仙人唐公昉盡室升天，其壻不得偕升，遂以名水；誕矣。</span>詔牛勗、楊師立、陳敬瑄，諭以京城不守，且幸興元，若賊勢猶盛，將幸成都，宜豫爲備擬。</p>
<p class="em2 strong" id="p22"><a class="gg-link" href="#p22" onclick="return changeColor(this);"></a>庚寅，黃巢殺唐宗室在長安者無遺類。辛卯，巢始入宮。壬辰，巢卽皇帝位于含元殿，畫皁繒爲袞衣，擊戰鼓數百以代金石之樂。登丹鳳樓，下赦書；國號大齊，改元金統。謂廣明之號，去唐下體而著黃家日月，以爲己符瑞。<span class="jiazhu">著，側略翻。言<span class="yinhao">「唐」</span>字去<span class="yinhao">「肀」</span><span class="yinhao">「口」</span>而著<span class="yinhao">「黃」</span>字爲<span class="yinhao">「廣」</span>字，合<span class="yinhao">「日」</span><span class="yinhao">「月」</span>爲<span class="yinhao">「明」</span>字也。</span>唐官三品以下悉停任，四品以下位如故。以妻曹氏爲皇后。<span class="jiazhu"><span class="shu-ming">考異</span>曰：<span class="shu-ming">實錄</span>、<span class="shu-ming">巢傳</span>，立妻曲氏爲皇后。今從<span class="shu-ming">新傳</span>。</span>以尙讓爲太尉兼中書令，趙璋兼侍中，崔璆、楊希古並同平章事，孟楷、蓋洪爲左右僕射、知左右軍事，<span class="jiazhu">蓋，古盍翻。黃巢自以其軍分左右耳。</span>費傳古爲樞密使。<span class="jiazhu">費，父沸翻，姓也。</span>以太常博士皮日休爲翰林學士。<span class="jiazhu">陸游<span class="shu-ming">老學菴筆記</span>曰：<span class="shu-ming">該聞錄</span>言皮日休陷黃巢爲翰林學士，巢敗，被誅；今<span class="shu-ming">唐書</span>取其事。按尹師魯作<span class="shu-ming">大理寺丞皮子良墓誌</span>稱：<span class="yinhao">「曾祖日休，避廣明之難，徙籍會稽，依錢氏，官太常博士，贈禮部尙書。祖光業，爲吳越丞相。父璨，爲元帥府判官。三世皆以文雄江東。」</span>據此，則日休未嘗陷黃巢爲其翰林學士被誅也。小說謬妄，無所不有。師魯文章傳世，且剛正有守，非欺後世者。</span>璆，邠之子也，<span class="jiaozhusup">〔嚴：改「邠」爲「郾」。〕</span><span class="jiazhu">崔邠，郾之兄也，德宗朝爲右補闕，嘗論裴延齡，有直聲。<span class="yinhao">「子」</span>恐當作<span class="yinhao">「孫」</span>。</span>時罷浙東觀察使，在長安，巢得而相之。<span class="jiazhu">璆之在浙東也，固與巢信使往來，又爲之表奏朝廷。</span></p>
<p class="em2 strong" id="p23"><a class="gg-link" href="#p23" onclick="return changeColor(this);"></a>諸葛爽以代北行營兵屯櫟陽，黃巢將碭山朱溫屯東渭橋，<span class="jiazhu">碭山在漢碭縣界，後魏置安陽縣，治麻城，隋開皇十八年改名碭山，唐屬宋州。<span class="shu-ming">九域志</span>：在單州東南九十里。碭，徒郎翻。朱溫始此。</span>巢使溫誘說之，<span class="jiazhu">說，式芮翻。</span>爽遂降於巢。溫少孤貧，與兄昱、存隨母王氏依蕭縣劉崇家，崇數笞辱之，<span class="jiazhu">按<span class="shu-ming">五代史</span>，溫凶悍無賴，崇患太祖慵惰不作業，數笞責之。獨崇母憐之，時時自爲櫛沐，戒家人曰：<span class="yinhao">「朱三非常人也，宜善遇之。」</span>數，所角翻。</span>崇母獨憐之，戒家人曰：<span class="yinhao">「朱三非常人也，汝曹善遇之。」</span><span class="jiazhu">朱溫第三。</span>巢以諸葛爽爲河陽節度使，爽赴鎭，羅元杲發兵拒之，士卒皆棄甲迎爽，元杲逃奔行在。</p>
<p class="em2 strong" id="p24"><a class="gg-link" href="#p24" onclick="return changeColor(this);"></a><span class="yinwen">11</span>鄭畋還鳳翔，召將佐議拒賊，皆曰：<span class="yinhao">「賊勢方熾，宜且從容以俟兵集，<span class="jiazhu">從，千容翻。從容，舒徐不迫之貌。言欲以緩圖之。</span>乃圖收復。」</span>畋曰：<span class="yinhao">「諸君勸畋臣賊乎！」</span>因悶絕仆地，甃傷其面，<span class="jiazhu">鄭畋以將佐怠於勸王，忠憤之氣一時鬱勃，至於悶絕而僵仆於地，故甃傷其面。甃，則救翻，甓也。</span>自午至明旦，尙未能言。會巢使者以赦書至，監軍袁敬柔與將佐序立宣示，代畋草表署名以謝巢。監軍與巢使者宴，樂奏，將佐以下皆哭，使者怪之，幕客孫儲曰：<span class="yinhao">「以相公風痹不能來，故悲耳。」</span><span class="jiazhu">痹，必至翻。</span>民間聞者無不泣。畋聞之曰：<span class="yinhao">「吾固知人心尙未厭唐，賊授首無日矣！」</span>乃刺指血爲表，遣所親間道詣行在，<span class="jiazhu">刺，七亦翻；下同。間，古莧翻。</span>召將佐諭以逆順，皆聽命，復刺血與盟，<span class="jiazhu">復，扶又翻。</span>然後完城塹，繕器械，訓士卒，密約鄰道合兵討賊，鄰道皆許諾發兵，會於鳳翔。時禁兵分鎭關中者尙數萬，<span class="jiazhu">禁兵分鎭關中，卽神策八鎭兵也。</span>聞天子幸蜀，無所歸，畋使人招之，皆往從畋，畋分財以結其心，軍勢大振。</p>
<p class="em2 strong" id="p25"><a class="gg-link" href="#p25" onclick="return changeColor(this);"></a><span class="yinwen">12</span>丁酉，車駕至興元，詔諸道各出全軍收復京師。<span class="jiazhu">悉所統之軍皆行，謂之全軍。</span></p>
<p class="em2 strong" id="p26"><a class="gg-link" href="#p26" onclick="return changeColor(this);"></a><span class="yinwen">13</span>己亥，黃巢下令，百官詣趙璋第投名銜者，復其官。<span class="jiazhu">名銜，題官位姓名也。</span>豆盧瑑、崔沆及左僕射于琮、右僕射劉鄴、太子少師裴諗、御史中丞趙濛、刑部侍郎李漙、京兆尹李湯扈從不及，匿民間，巢搜獲，皆殺之。廣德公主曰：<span class="yinhao">「我唐室之女，誓與于僕射俱死！」</span>執賊刃不置，賊幷殺之。發盧攜尸，戮之於市。將作監鄭綦、庫部郎中鄭係義不臣賊，舉家自殺。<span class="jiazhu">唐屢更喪亂，至于廣明，舉家殉國猶不乏人，恩義交結之素也。</span>左金吾大將軍張直方雖臣於巢，多納亡命，匿公卿於複壁；巢殺之。</p>
<p class="em2 strong" id="p27"><a class="gg-link" href="#p27" onclick="return changeColor(this);"></a><span class="yinwen">14</span>初，樞密使楊復恭薦處士河間張濬，拜太常博士，<span class="jiazhu">處，昌呂翻。</span>遷度支員外郎。黃巢逼潼關，濬避亂商山。上幸興元，道中無供頓，漢陰令李康以騾負糗糧數百馱獻之，<span class="jiazhu">漢陰，漢中安陽縣地，晉武帝改爲安康縣，唐至德二載更名漢陰縣，屬金州。<span class="shu-ming">九域志</span>：在州西北一百六十五里。馱，徒何翻。以驢馬負物爲馱。唐遞馱，每馱一百斤。</span>從行軍士始得食。上問康：<span class="yinhao">「卿爲縣令，何能如是？」</span>對曰：<span class="yinhao">「臣不及此，乃張濬員外敎臣。」</span>上召濬詣行在，拜兵部郎中。<span class="jiazhu">唐諸司郎中，從五品上；員外郎，從六品上。</span></p>
<p class="em2 strong" id="p28"><a class="gg-link" href="#p28" onclick="return changeColor(this);"></a><span class="yinwen">15</span>義武節度使王處存聞長安失守，號哭累日，<span class="jiazhu">號，戶高翻。</span>不俟詔命，舉軍入援，遣二千人間道詣興元衞車駕。</p>
<p class="em2 strong" id="p29"><a class="gg-link" href="#p29" onclick="return changeColor(this);"></a><span class="yinwen">16</span>黃巢遣使調發河中，<span class="jiazhu">調，徒釣翻。</span>前後數百人，吏民不勝其苦。<span class="jiazhu">勝，音升。</span>王重榮謂衆曰：<span class="yinhao">「始吾屈節以紓軍府之患，<span class="jiazhu">屈節，謂臣賊也。紓，商居翻，緩也。</span>今調財不已，又將徵兵，吾亡無日矣！不如發兵拒之。」</span>衆皆以爲然，乃悉驅巢使者殺之。巢遣其將朱溫自同州，弟黃鄴自華州，合兵擊河中，重榮與戰，大破之，獲糧仗四十餘船，遣使與王處存結盟，引兵營於渭北。<span class="jiazhu"><span class="shu-ming">考異</span>曰：<span class="shu-ming">舊·王處存傳</span>曰：<span class="yinhao">「時李都守河中，降賊。會王重榮斬僞使，通使於處存，乃同盟誓，營於渭北。時巢賊僭號，天下藩鎭多受其僞命，惟鄭畋守鳳翔，鄭從讜守太原，處存、王重榮首倡義舉。俄而鄭畋破賊前鋒，王鐸自行在至，故諸鎭翻然改圖，以出勤王之師。」</span>按鐸中和二年始至，於時未也。<span class="shu-ming">王重榮傳</span>曰：<span class="yinhao">「初，重榮爲河中馬步都虞候，巢賊據長安，蒲帥李都不能拒，稱臣於賊，賊僞授重榮節度副使。重榮以賊徵求無已，欲拒之，都曰：『吾兵微力寡，絕之立見其患，願以節鉞假公。』翌日，都歸行在，重榮知留後事，乃斬賊使，求援鄰藩。」</span><span class="shu-ming">北夢瑣言</span>曰：<span class="yinhao">「重榮始爲牙將，黃巢犯闕，元戎李都奉僞，畏重榮黨附者多，因薦爲副使。一日，忽謂都曰：『令公助賊，陷一邦於不忠，而又日加箕斂，衆口紛紜，倐忽變生，何以遏也？』遽命斬其僞使。都無以對，因以軍印授重榮而去。及都至行在，朝廷又以前京兆尹竇潏間道至河中代都，重榮迎之。潏前爲京兆尹，有慘酷之名，時謂之『垜疊』。及至，翌日，進軍校于庭，謂曰：『天子命重臣作鎭將，遏賊衝，安可輕議斥逐令北門出乎！且爲惡者必一兩人而已，爾等可言之。』潏不知軍校皆重榮之親黨也，衆皆不對。重榮乃屛肅佩劍歷階而上，謂潏曰：『爲惡者非我而誰！』遂召潏之僕吏控馬及階，請依都前例，乃云『速去！』潏不敢仰視，躍馬復由北門而出。」</span><span class="shu-ming">新傳</span>取之。按十一月辛亥朔，重榮已作亂，掠坊市。辛酉，以重榮爲留後，都爲太子少傅，則都已去河中矣。及黃巢犯闕，都何嘗奉僞，亦未嘗聞以潏代都。今不取。</span></p>
<p class="em2 strong" id="p30"><a class="gg-link" href="#p30" onclick="return changeColor(this);"></a><span class="yinwen">17</span>陳敬瑄聞車駕出幸，遣步騎三千奉迎，表請幸成都。時從兵浸多，興元儲偫不豐，<span class="jiazhu">偫，丈里翻。</span>田令孜亦勸上；上從之。</p>
<div class="yt" id="y881"><p class="strong" id="p31"><a class="gg-link" href="#p31" onclick="return changeColor(this);"></a><span class="section" id="title-4"><span data-head-description="僖宗惠聖恭定孝皇帝中之上" data-head-level="h4" data-head-title="中和元年">中和元年</span></span><span class="biaozhusup" data-rel="">（辛丑、八八一年）</span><span class="jiazhu">是年七月方改元。</span></p></div>
<p class="em2 strong" id="p32"><a class="gg-link" href="#p32" onclick="return changeColor(this);"></a><span class="yinwen">1</span>春，正月，車駕發興元。加牛勗同平章事。陳敬瑄以扈從之人驕縱難制，<span class="jiazhu">從，才用翻。</span>有內園小兒先至成都，<span class="jiazhu">唐時給役於坊廐及內園者，皆謂之小兒。</span>遊於行宮，笑曰：<span class="yinhao">「人言西川是蠻，今日觀之，亦不惡！」</span>敬瑄執而杖殺之，<span class="jiazhu"><span class="shu-ming">考異</span>曰：<span class="shu-ming">新傳</span>曰：<span class="yinhao">「敬瑄殺五十人，尸諸衢。」</span><span class="shu-ming">錦里耆舊傳</span>曰：<span class="yinhao">「有內園小兒三箇連手行遶行宮，數內一人笑云云。巡者亂打，執之。敬瑄咄之曰：『今日且欲棒殺汝三五十輩，必不令錯。』」</span>按三五十輩者，敬瑄語也，非實殺五十人也。<span class="shu-ming">新傳</span>誤。</span>由是衆皆肅然。敬瑄迎謁於鹿頭關。辛未，上至綿州，東川節度使楊師立謁見。<span class="jiazhu">東川治梓州，北至綿州一百六十八里。見，賢遍翻。</span>壬申，以工部侍郎、判度支蕭遘同平章事。</p>
<p class="em2 strong" id="p33"><a class="gg-link" href="#p33" onclick="return changeColor(this);"></a><span class="yinwen">2</span>鄭畋約前朔方節度使唐<span class="jiaozhusup">〔章：十二行本「唐」作「田」；乙十一行本同；孔本同；退齋校同。〕</span>弘夫、涇原節度使程宗楚同討黃巢。巢遣其將王暉齎詔召畋，畋斬之，遣其子凝績詣行在，凝績追及上於漢州。<span class="jiazhu">自綿州西南至漢州一百九十里。</span></p>
<p class="em2 strong" id="p34"><a class="gg-link" href="#p34" onclick="return changeColor(this);"></a><span class="yinwen">3</span>丁丑，車駕至成都，<span class="jiazhu">自漢州西南至成都八十五里。</span>館於府舍。<span class="jiazhu">館，古玩翻。就西川府舍爲行宮。</span></p>
<p class="em2 strong" id="p35"><a class="gg-link" href="#p35" onclick="return changeColor(this);"></a><span class="yinwen">4</span>上遣<span class="jiaozhusup">〔章：十二行本「遣」下有「中」字；乙十一行本同；孔本同；張校同。〕</span>使趣高騈討黃巢，<span class="jiazhu">趣，讀曰促。</span>道路相望，騈終不出兵。上至蜀，猶冀騈立功，詔騈巡內刺史及諸將有功者，自監察至常侍，聽以墨敕除訖奏聞。</p>
<p class="em2 strong" id="p36"><a class="gg-link" href="#p36" onclick="return changeColor(this);"></a><span class="yinwen">5</span>裴澈自賊中奔詣行在。時百官未集，乏人草制，右拾遺樂朋龜謁田令孜而拜之，由是擢爲翰林學士。張濬先亦拜令孜。令孜嘗召宰相及朝貴飲酒，<span class="jiazhu">朝，直遙翻。</span>濬恥於衆中拜令孜，乃先謁令孜謝酒。及賓客畢集，令孜言曰：<span class="yinhao">「令孜與張郎中清濁異流，嘗蒙中外，<span class="jiazhu">中外，謂與之相表裏。</span>旣慮玷辱，何憚改更，<span class="jiazhu">更，工衡翻。</span>今日於隱處謝酒則又不可。」</span>濬慚懼無所容。</p>
<p class="em2 strong" id="p37"><a class="gg-link" href="#p37" onclick="return changeColor(this);"></a><span class="yinwen">6</span>二月，乙<span class="jiaozhusup">〔嚴：「乙」改「己」。〕</span>卯朔，以太子少師王鐸守司徒兼門下侍郎、同平章事。</p>
<p class="em2 strong" id="p38"><a class="gg-link" href="#p38" onclick="return changeColor(this);"></a><span class="yinwen">7</span>丙申，加鄭畋同平章事。</p>
<p class="em2 strong" id="p39"><a class="gg-link" href="#p39" onclick="return changeColor(this);"></a><span class="yinwen">8</span>加淮南節度使高騈東面都統，加河東節度使鄭從讜兼侍中，依前行營招討使。代北監軍陳景思<span class="jiazhu"><span class="shu-ming">考異</span>曰：<span class="shu-ming">實錄</span>作<span class="yinhao">「景斯」</span>，今從薛居正<span class="shu-ming">五代史</span>。</span>帥沙陀酋長李友金及薩葛、安慶、吐谷渾諸部入援京師。<span class="jiazhu">帥，讀曰率。酋，慈由翻。長，知兩翻。薩，桑葛翻。</span>至絳州，將濟河；絳州刺史瞿稹，亦沙陀也，<span class="jiazhu">瞿，權俱翻。稹，止忍翻。</span>謂景思曰：<span class="yinhao">「賊勢方盛，未可輕進，不若且還代北募兵。」</span>遂與景思俱還鴈門。</p>
<p class="em2 strong" id="p40"><a class="gg-link" href="#p40" onclick="return changeColor(this);"></a><span class="yinwen">9</span>以樞密使楊復光爲京西南面行營都監。</p>
<p class="em2 strong" id="p41"><a class="gg-link" href="#p41" onclick="return changeColor(this);"></a><span class="yinwen">10</span>黃巢以朱溫爲東南面行營都虞候，將兵攻鄧州；三月，辛亥，陷之，執刺史趙戒，<span class="jiaozhusup">〔章：十二行本「戒」作「戎」；乙十一行本同；孔本同；退齋校同。〕</span>因戍鄧州以扼荊、襄。<span class="jiazhu"><span class="shu-ming">九域志</span>：鄧州南至襄州一百八十里，襄州南至荊州四百五十七里。</span></p>
<p class="em2 strong" id="p42"><a class="gg-link" href="#p42" onclick="return changeColor(this);"></a><span class="yinwen">11</span>壬子，加陳敬瑄同平章事。甲寅，敬瑄奏遣左黃頭軍使李鋋將兵擊黃巢。<span class="jiazhu">西川黃頭軍，崔安潛所置也，事始見上卷乾符六年。鋋，時延翻。</span></p>
<p class="em2 strong" id="p43"><a class="gg-link" href="#p43" onclick="return changeColor(this);"></a><span class="yinwen">12</span>辛酉，以鄭畋爲京城四面諸軍行營都統。賜畋詔：<span class="yinhao">「凡蕃、漢將士赴難有功者，<span class="jiazhu">難，乃旦翻。</span>並聽以墨敕除官。」</span>畋奏以涇原節度使程宗楚爲副都統，前朔方節度使唐弘夫爲行軍司馬。黃巢遣其將尙讓、王播帥衆五萬寇鳳翔，<span class="jiazhu"><span class="yinhao">「王播」</span>，<span class="shu-ming">新書</span>作<span class="yinhao">「王璠」</span>。</span>畋使弘夫伏兵要害，自以兵數千，多張旗幟，疏陳於高岡。<span class="jiazhu">陳，讀曰陣。</span>賊以畋書生，輕之，鼓行而前，無復行伍，<span class="jiazhu">行，戶剛翻。</span>伏發，賊大敗於龍尾陂，<span class="jiazhu"><span class="shu-ming">新</span>、<span class="shu-ming">舊書</span>皆作<span class="yinhao">「龍尾坡」</span>，惟<span class="shu-ming">舊紀</span>作<span class="yinhao">「陂」</span>。鳳翔府岐山縣，唐初治張堡，武德七年移治龍尾城，在平陽故城之東北。</span>斬首二萬餘級，伏尸數十里。</p>
<p class="em2 strong" id="p44"><a class="gg-link" href="#p44" onclick="return changeColor(this);"></a><span class="yinwen">13</span>有書尙書省門爲詩以嘲賊者，尙讓怒，應在省官及門卒，悉抉目倒懸之；<span class="jiazhu">抉，於決翻。</span>大索城中能爲詩者，<span class="jiazhu">索，山客翻。</span>盡殺之，識字者給賤役，凡殺三千餘人。</p>
<p class="em2 strong" id="p45"><a class="gg-link" href="#p45" onclick="return changeColor(this);"></a><span class="yinwen">14</span>瞿稹、李友金至代州，募兵踰旬，得三萬人，皆北方雜胡，屯於崞西，<span class="jiazhu">代州崞縣之西也。崞，音郭。</span>獷悍暴橫，<span class="jiazhu">獷，古猛翻。悍，下罕翻，又侯幹翻。橫，戶孟翻。</span>稹與友金不能制。友金乃說陳景思曰：<span class="jiazhu">說，式芮翻。</span><span class="yinhao">「今雖有衆數萬，苟無威信之將以統之，終無成功。吾兄司徒父子，勇略過人，爲衆所服；驃騎誠奏天子赦其罪，召以爲帥，<span class="jiazhu">李國昌以平龐勛功檢校司徒。驃騎，唐制武散階極品。唐自高力士以來，宦官多官至驃騎，故以稱景思。</span>則代北之人一麾響應，狂賊不足平也！」</span>景思以爲然，遣使詣行在言之；詔如所請。友金以五百騎齎詔詣達靼迎之，<span class="jiazhu">李克用入達靼，見上卷廣明元年。</span>李克用帥達靼諸部萬人赴之。<span class="jiazhu"><span class="shu-ming">考異</span>曰：<span class="shu-ming">實錄</span>：<span class="yinhao">「陳景斯齎詔入達靼召李克用，軍屯蔚州。克用因大掠鴈門以北軍鎭。」</span>薛居正<span class="shu-ming">五代史</span>：<span class="yinhao">「先是，景思與李友金發沙陀諸部五千騎南赴京師。友金，卽武皇之族父也。中和元年二月，友金軍至絳州，將渡河，刺史瞿稹謂景思曰：『巢賊方盛，不如且還代北，徐圖利害。』四月，友金旋軍鴈門，瞿稹至代州，半月之間，募兵三萬，營於崞縣之西，其軍皆北邊五部之衆，不閑軍法，瞿稹、李友金不能制。友金謂景思云云，景思然之，促奏行在。天子乃以武皇爲鴈門節度使，仍令以本軍討賊。李友金發五百騎齎詔召武皇於達靼，武皇卽帥達靼諸部萬人趨鴈門。」</span>按景思請赦國昌父子，而獨克用至者，蓋國昌已老，獨使克用來耳。是歲，克用但攻掠太原，又陷忻、代二州。明年十二月，始自忻、代留後除鴈門節度使。蓋此際止赦其衆，復爲大同防禦使。及陷忻、代，自稱留後，朝廷再召之，始除鴈門。薛<span class="shu-ming">史</span>誤也。<span class="shu-ming">新表</span>，<span class="yinhao">「中和二年，以河東忻、代二州隸鴈門節度，更大同節度爲鴈門節度，治代州。」</span>此其證也。</span></p>
<p class="em2 strong" id="p46"><a class="gg-link" href="#p46" onclick="return changeColor(this);"></a><span class="yinwen">15</span>羣臣追從車駕者稍集成都，南北司朝者近二百人，<span class="jiazhu">朝，直遙翻。近，其靳翻。</span>諸道及四夷貢獻不絕，蜀中府庫充實，與京師無異，賞賜不乏，士卒欣悅。</p>
<p class="em2 strong" id="p47"><a class="gg-link" href="#p47" onclick="return changeColor(this);"></a><span class="yinwen">16</span>黃巢得王徽，逼以官，徽陽瘖，不從；月餘，逃奔河中，遣人間道奉絹表詣行在。<span class="jiazhu">間，古莧翻。</span>詔以徽爲兵部尙書。</p>
<p class="em2 strong" id="p48"><a class="gg-link" href="#p48" onclick="return changeColor(this);"></a><span class="yinwen">17</span>前夏綏節度使諸葛爽復自河陽奉表自歸，<span class="jiazhu">去年黃巢入關，諸葛爽降之。</span>卽以爲河陽節度使。</p>
<p class="em2 strong" id="p49"><a class="gg-link" href="#p49" onclick="return changeColor(this);"></a><span class="yinwen">18</span>宥州刺史拓跋思恭，<span class="jiazhu">開元十六年，以六胡州殘人置宥州，乾元元年，理經略軍，後移治長澤縣。長澤，漢朔方郡三封縣地。<span class="shu-ming">考異</span>曰：歐陽修<span class="shu-ming">五代史</span>作<span class="yinhao">「拓跋思敬」</span>，意謂薛<span class="shu-ming">史</span>避國諱耳。按<span class="shu-ming">舊唐書</span>、<span class="shu-ming">實錄</span>皆作<span class="yinhao">「思恭」</span>。<span class="shu-ming">實錄</span>：<span class="yinhao">「天復二年九月，武定軍節度使李思敬以城降王建。思敬本姓拓跋，鄜夏節度使思恭、保大節度使思孝之弟也。思孝致仕，以思敬爲保大留後，遂升節度，又徙武定軍。」</span><span class="shu-ming">新唐書·党項傳</span>曰：<span class="yinhao">「思恭爲定難節度使，卒，弟思諫代爲節度。思孝爲保大節度，以老，薦弟思敬爲保大留後，俄爲節度。」</span>然則思恭、思敬乃是兩人。思敬後附李茂貞，或賜國姓，故更姓李。修合以爲一人，誤也。</span>本党項羌也。<span class="jiazhu"><span class="shu-ming">新書</span>：党項以姓別爲部落，而拓跋氏最強。</span>糾合夷、夏兵會鄜延節度使李孝昌於鄜州，同盟討賊。<span class="jiazhu">夏，戶雅翻。鄜，音夫。</span></p>
<p class="em2 strong" id="p50"><a class="gg-link" href="#p50" onclick="return changeColor(this);"></a>奉天鎭使齊克儉遣使詣鄭畋求自效。甲子，畋傳檄天下藩鎭，合兵討賊。時天子在蜀，詔令不通，天下謂朝廷不能復振，及得畋檄，爭發兵應之。賊懼，不敢復窺京西。<span class="jiazhu">復，扶又翻。</span></p>
<p class="em2 strong" id="p51"><a class="gg-link" href="#p51" onclick="return changeColor(this);"></a><span class="yinwen">19</span>夏，四月，戊寅朔，加王鐸兼侍中。</p>
<p class="em2 strong" id="p52"><a class="gg-link" href="#p52" onclick="return changeColor(this);"></a><span class="yinwen">20</span>以拓跋思恭權知夏綏節度使。<span class="jiazhu">爲拓跋氏強盛遂跨據西夏張本。</span></p>
<p class="em2 strong" id="p53"><a class="gg-link" href="#p53" onclick="return changeColor(this);"></a><span class="yinwen">21</span>黃巢以其將王玫爲邠寧節度使，邠州通塞鎭將朱玫起兵誅之，<span class="jiazhu">玫，莫杯翻。</span>讓別將李重古爲節度使，自將兵討巢。</p>
<p class="em2 strong" id="p54"><a class="gg-link" href="#p54" onclick="return changeColor(this);"></a>是時，唐弘夫屯渭北，王重榮屯沙苑，王處存屯渭橋，拓跋思恭屯武功，鄭畋屯盩厔。弘夫乘龍尾之捷，進薄長安。</p>
<p class="em2 strong" id="p55"><a class="gg-link" href="#p55" onclick="return changeColor(this);"></a>壬午，黃巢帥衆東走，程宗楚先自延秋門入，<span class="jiazhu">長安苑城有門，西出謂之延秋門。</span>弘夫繼至，處存帥銳卒五千夜入城。<span class="jiazhu">帥，讀曰率；下同。</span>坊市民喜，爭讙呼出迎官軍，<span class="jiazhu">讙，讀曰喧。</span>或以瓦礫擊賊，<span class="jiazhu">礫，狼狄翻。</span>或拾箭以供官軍。宗楚等恐諸將分其功，不報鳳翔、鄜夏，<span class="jiazhu">句斷。</span>軍士釋兵入第舍，掠金帛、妓妾。<span class="jiazhu">妓，渠綺翻。</span>處存令軍士繫白𢄼爲號，<span class="jiazhu">𢄼，詢趨翻，繒頭也；以約髮謂之頭𢄼。</span>坊市少年或竊其號以掠人。賊露宿霸上，<span class="jiazhu">宿無室廬曰露宿。</span>詗知官軍不整，<span class="jiazhu">詗，翾正翻，又火迥翻。</span>且諸軍不相繼，引兵還襲之，自諸門分入，大戰長安中，宗楚、弘夫死，<span class="jiazhu"><span class="shu-ming">考異</span>曰：<span class="shu-ming">舊紀</span>、<span class="shu-ming">傳</span>、<span class="shu-ming">新傳</span>皆云弘夫敗在二年二月，<span class="shu-ming">驚聽錄</span>、<span class="shu-ming">唐年補錄</span>、<span class="shu-ming">新紀</span>、<span class="shu-ming">實錄</span>皆在此年四月。<span class="shu-ming">新紀</span>日尤詳，今從之。</span>軍士重負不能走，是以甚敗，死者什八九。處存收餘衆還營。</p>
<p class="em2 strong" id="p56"><a class="gg-link" href="#p56" onclick="return changeColor(this);"></a>丁亥，巢復入長安，怒民之助官軍，縱兵屠殺，流血成川，謂之洗城。於是諸軍皆退，賊勢愈熾。</p>
<p class="em2 strong" id="p57"><a class="gg-link" href="#p57" onclick="return changeColor(this);"></a>賊所署同州刺史王溥、華州刺史喬謙、商州刺史宋巖聞巢棄長安，皆率衆奔鄧州，朱溫斬溥、謙，釋巖，使還商州。</p>
<p class="em2 strong" id="p58"><a class="gg-link" href="#p58" onclick="return changeColor(this);"></a><span class="yinwen">22</span>庚寅，拓跋思恭、李孝昌與賊戰於土<span class="jiaozhusup">〔章：十二行本「土」作「王」；乙十一行本同；孔本同；熊校同。〕</span>橋，不利。</p>
<p class="em2 strong" id="p59"><a class="gg-link" href="#p59" onclick="return changeColor(this);"></a><span class="yinwen">23</span>詔以河中留後王重榮爲節度使。</p>
<p class="em2 strong" id="p60"><a class="gg-link" href="#p60" onclick="return changeColor(this);"></a><span class="yinwen">24</span>賊衆上黃巢尊號曰承天應運啓聖睿文宣武皇帝。</p>
<p class="em2 strong" id="p61"><a class="gg-link" href="#p61" onclick="return changeColor(this);"></a><span class="yinwen">25</span>有雙雉集廣陵府舍，占者以爲野鳥來集，城邑將空之兆。高騈惡之，<span class="jiazhu">惡，烏路翻。</span>乃移檄四方，云將入討黃巢，悉發巡內兵八萬，舟二千艘，旌旗甲兵甚盛。五月，乙<span class="jiaozhusup">〔章：十二行本「乙」作「己」；乙十一行本同；孔本同；張校同。〕</span>未，出屯東塘。<span class="jiazhu">東塘在今揚州城東，卽今灣頭至宜陵一帶塘岸也。艘，蘇遭翻。<span class="shu-ming">考異</span>曰：<span class="shu-ming">妖亂志</span>曰：<span class="yinhao">「自五月十一日出東塘，至九月六日歸府，九十餘日，禳雉雊之變也。」</span>按五月十二日至九月六日，乃是一百六十三日，非九十餘日。今從<span class="shu-ming">舊傳</span>。</span>諸將數請行期，<span class="jiazhu">數，所角翻。</span>騈託風濤爲阻，或云時日不利，竟不發。</p>
<p class="em2 strong" id="p62"><a class="gg-link" href="#p62" onclick="return changeColor(this);"></a><span class="yinwen">26</span>李克用牒河東，稱奉詔將兵五萬討黃巢，令具頓遞，<span class="jiazhu">緣道設酒食以供軍爲頓，置郵驛爲遞。</span>鄭從讜閉城以備之。克用屯於汾東，從讜犒勞，<span class="jiazhu">犒，口到翻。勞，力到翻。</span>給其資糧，累日不發。克用自至城下大呼，<span class="jiazhu">呼，火故翻。</span>求與從讜相見，從讜登城謝之。癸亥，復求發軍賞給，<span class="jiazhu">復，扶又翻。</span>從讜以錢千緡、米千斛遺之。<span class="jiazhu">遺，唯季翻。</span>甲子，克用縱沙陀剽掠居民，<span class="jiazhu">剽，匹妙翻。</span>城中大駭。從讜求救於振武節度使契苾璋，<span class="jiazhu">契，期訖翻。</span>璋引突厥、吐谷渾救之，破沙陀兩寨，克用追戰至晉陽城南，璋引兵入城，沙陀掠陽曲、榆次而歸。</p>
<p class="em2 strong" id="p63"><a class="gg-link" href="#p63" onclick="return changeColor(this);"></a><span class="yinwen">27</span>黃巢之克長安也，忠武節度使周岌降之。<span class="jiazhu">去年十一月授周岌忠武節，十二月而黃巢克長安。</span>岌嘗夜宴，急召監軍楊復光，<span class="jiazhu">先是以楊復光爲忠武監軍，屯鄧州，扼賊右衝。巢旣陷長安，遣朱溫屯鄧州，復光遂至許州依周岌，故召之夜宴。</span>左右曰：<span class="yinhao">「周公臣賊，將不利於內侍，不可往。」</span><span class="jiazhu">唐內侍省以內侍監爲之長，內侍爲貳，故左右以稱復光。</span>復光曰：<span class="yinhao">「事已如此，義不圖全。」</span>卽詣之。酒酣，岌言及本朝，<span class="jiazhu">朝，直遙翻。</span>復光泣下，良久，曰：<span class="yinhao">「丈夫所感者恩義耳！公自匹夫爲公侯，柰何捨十八葉天子而臣賊乎！」</span><span class="jiazhu">自高祖至僖宗十八世。</span>岌亦流涕曰：<span class="yinhao">「吾不能獨拒賊，故貌奉而心圖之。今日召公，正爲此耳。」</span><span class="jiazhu">爲，于僞翻。</span>因瀝酒爲盟。<span class="jiazhu">史炤曰：以酒滴瀝也。</span>是夕，復光遣其養子守亮殺賊使者於驛。</p>
<p class="em2 strong" id="p64"><a class="gg-link" href="#p64" onclick="return changeColor(this);"></a>時秦宗權據蔡州，不從岌命，復光將忠武兵三千詣蔡州，說宗權同舉兵討巢。<span class="jiazhu">說，式芮翻。</span>宗權遣其將王淑將兵三千從復光擊鄧州，逗留不進，復光斬之，倂其軍，分忠武八千人爲八都，遣牙將鹿晏弘、晉暉、王建、韓建、張造、李師泰、龐從等八人將之。<span class="jiazhu"><span class="shu-ming">考異</span>曰：劉恕<span class="shu-ming">十國紀年</span>上云八都，而下止有王建等七人姓名，諸書不可考故也。王建始此。</span>王建，舞陽人；韓建，長社人；晏弘、暉、造、師泰，皆許州人也。復光帥八都與朱溫戰，敗之，<span class="jiazhu">帥，讀曰率。敗，補邁翻。</span>遂克鄧州，逐北至藍橋而還。<span class="jiazhu">藍橋在藍田關南。還，從宣翻，又如字。</span></p>
<p class="em2 strong" id="p65"><a class="gg-link" href="#p65" onclick="return changeColor(this);"></a><span class="yinwen">28</span>昭義節度使高潯會王重榮攻華州，克之。</p>
<p class="em2 strong" id="p66"><a class="gg-link" href="#p66" onclick="return changeColor(this);"></a><span class="yinwen">29</span>六月，戊戌，以鄭畋爲司空兼門下侍郎、同平章事，都統如故。</p>
<p class="em2 strong" id="p67"><a class="gg-link" href="#p67" onclick="return changeColor(this);"></a><span class="yinwen">30</span>李克用遇大雨，<span class="jiaozhusup">〔章：十二行本「雨」下有「己亥」二字；乙十一行本同；孔本同；張校同。〕</span>引兵北還，陷忻、代二州，因留居代州。<span class="jiazhu"><span class="shu-ming">考異</span>曰：<span class="shu-ming">唐末見聞錄</span>：<span class="yinhao">「六月三十日，沙陀軍卻回，收卻忻、代州。」</span><span class="shu-ming">太祖紀年錄</span>：<span class="yinhao">「遇大雨，六月二十三日，班師鴈門。」</span>薛居正<span class="shu-ming">五代史</span>與<span class="shu-ming">紀年錄</span>同。按忻、代先屬河東，中和二年始割隸鴈門。今從<span class="shu-ming">見聞錄</span>、<span class="shu-ming">實錄</span>。</span>鄭從讜遣敎練使論安等軍百井以備之。</p>
<p class="em2 strong" id="p68"><a class="gg-link" href="#p68" onclick="return changeColor(this);"></a><span class="yinwen">31</span>邠寧節度副使朱玫屯興平，<span class="jiazhu">興平縣在長安西八十五里。余靖曰：周丈丘，今之興平。</span>黃巢將王播<span class="jiaozhusup">〔嚴：「播」改「璠」。〕</span>圍興平，玫退屯奉天及龍尾陂。</p>
<p class="em2 strong" id="p69"><a class="gg-link" href="#p69" onclick="return changeColor(this);"></a><span class="yinwen">32</span>西川黃頭軍使李鋋將萬人，鞏咸將五千人<span class="jiazhu">鞏，姓也。周卿士鞏簡公，晉大夫鞏朔。</span>屯興平，爲二寨，與黃巢戰，屢捷；陳敬瑄遣神機營使高仁厚將二千人益之。<span class="jiazhu">神機營，亦崔安潛置，事見上卷乾符六年。</span></p>
<p class="em2 strong" id="p70"><a class="gg-link" href="#p70" onclick="return changeColor(this);"></a><span class="yinwen">33</span>秋，七月，丁巳，改元，赦天下。<span class="jiazhu">改元中和。</span></p>
<p class="em2 strong" id="p71"><a class="gg-link" href="#p71" onclick="return changeColor(this);"></a><span class="yinwen">34</span>庚申，以翰林學士承旨、兵部侍郎韋昭度同平章事。</p>
<p class="em2 strong" id="p72"><a class="gg-link" href="#p72" onclick="return changeColor(this);"></a><span class="yinwen">35</span>論安自百井擅還，鄭從讜不解鞾衫斬之，滅其族。<span class="jiazhu">鞾，與靴同。<span class="shu-ming">考異</span>曰：<span class="shu-ming">唐末見聞錄</span>：<span class="yinhao">「六月三十日，沙陀收卻忻、代州，使司差敎練使論安、軍使王蟾、高弁、回鶻、吐蕃等軍於百井下寨守禦。當月內，論安等拔寨，卻迴到府。」</span>按當月內，卽三十日也。一日之中，不容有爾許事，必非也。又曰：<span class="yinhao">「至七月十四日，相公排飯大將等，於坐上把起論安，不脫靴，於毬場內處置，族滅其家。又差都頭溫漢臣將兵依前於百井下寨。當月內，契苾尙書領兵馬卻歸振武。」</span>今從之。</span>更遣都頭溫漢臣將兵屯百井。契苾璋引兵還振武。</p>
<p class="em2 strong" id="p73"><a class="gg-link" href="#p73" onclick="return changeColor(this);"></a><span class="yinwen">36</span>初，車駕至成都，蜀軍賞錢人三緡。田令孜爲行在都指揮處置使，每四方貢金帛，輒頒賜從駕諸軍無虛日，<span class="jiaozhusup">〔章：十二行本「日」作「月」；乙十一行本同；孔本同；熊校同。〕</span>不復及蜀軍，<span class="jiazhu">復，扶又翻。</span>蜀軍頗有怨言。丙寅，令孜宴土客都頭，<span class="jiazhu">土軍，蜀軍。客軍，從駕諸軍。唐之中世，以諸軍總帥爲都頭。至其後也，一部之軍謂之一都，其部帥呼爲都頭。</span>以金杯行酒，因賜之，諸都頭皆拜而受。西川黃頭軍使郭琪獨不受，起言曰：<span class="yinhao">「諸將月受俸料，豐贍有餘，常思難報，豈敢無厭！<span class="jiazhu">俸，扶用翻。厭，於鹽翻。</span>顧蜀軍與諸軍同宿衞，而賞賚懸殊，頗有觖望，<span class="jiazhu">觖，古穴翻，怨望。</span>恐萬一致變。顧軍容減諸將之賜以均蜀軍，使土客如一；則上下幸甚！」</span>令孜默然有間，曰：<span class="jiazhu">間，如字。</span><span class="yinhao">「汝嘗有何功？」</span>對曰：<span class="yinhao">「琪生長山東，<span class="jiazhu">長，知兩翻。</span>征戍邊鄙，嘗與党項十七戰，契丹十餘戰，<span class="jiazhu">契，欺訖翻。</span>金創滿身，<span class="jiazhu">創，初良翻。</span>又嘗征吐谷渾，傷脇腸出，線縫復戰。」</span><span class="jiazhu">復，扶又翻。</span>令孜乃自酌酒於別樽以賜琪。琪知其毒，不得已，再拜飲之；歸，殺一婢，吮其血以解毒，吐黑汁數升，<span class="jiazhu">吮，如兗翻。吐，土故翻。</span>遂帥所部作亂，<span class="jiazhu">帥，讀曰率。</span>丁卯，焚掠坊市。令孜奉天子保東城，閉門登樓，命諸軍擊之。琪引兵還營，陳敬瑄命都押牙安金山將兵攻之，琪夜突圍出，奔廣都，<span class="jiazhu">隋改廣都縣爲雙流縣，唐龍朔二年復分雙流置廣都縣，屬成都府。<span class="shu-ming">九域志</span>：在府西四十五里。</span>從兵皆潰，<span class="jiazhu">從，才用翻。</span>獨廳吏一人從，息於江岸。琪謂廳吏曰：<span class="yinhao">「陳公知吾無罪；然軍府驚擾，不可以莫之安也。汝事吾能始終，今有以報汝。汝齎吾印劍詣陳公曰：『郭琪走渡江，我以劍擊之，墜水，尸隨湍流下矣；得其印劍以獻。』陳公必據汝所言，牓懸印劍於市以安衆。汝當獲厚賞，吾家亦保無恙。吾自此適廣陵，歸高公，<span class="jiazhu">言欲奔揚州歸高騈也。</span>後數日，汝可密以語吾家也。」</span><span class="jiazhu">語，牛倨翻。</span>遂解印劍授之而逸。廳吏以獻敬瑄，果免琪家。</p>
<p class="em2 strong" id="p74"><a class="gg-link" href="#p74" onclick="return changeColor(this);"></a>上日夕專與宦者同處，議天下事，待外臣殊疏薄。<span class="jiazhu">處，昌呂翻。外臣，謂外廷之臣，宰相以下百執事皆是也。</span>庚午，左拾遺孟昭圖上疏，以爲：<span class="yinhao">「治安之代，遐邇猶應同心；<span class="jiazhu">治，直吏翻。</span>多難之時，中外尤當一體。<span class="jiazhu">難，乃旦翻。</span>去冬車駕西幸，不告南司，遂使宰相、僕射以下悉爲賊所屠，<span class="jiazhu">謂豆盧瑑、崔沆及于琮等也。</span>獨北司平善。況今朝臣至者，皆冒死崎嶇，遠奉君親，所宜自茲同休等戚。伏見前夕黃頭軍作亂，陛下獨與令孜、敬瑄及諸內臣閉城登樓，並不召王鐸已下及收朝臣入城；翌日，又不對宰相，又不宣慰朝臣。<span class="jiazhu">翌日，明日也。</span>臣備位諫官，至今未知聖躬安否，況疏宂乎！<span class="jiazhu">宂，而隴翻，散也。</span>儻羣臣不顧君上，罪固當誅；若陛下不恤羣臣，於義安在！夫天下者，高祖、太宗之天下，非北司之天下；天子者，四海九州之天子，非北司之天子。北司未必盡可信，南司未必盡無用。豈天子與宰相了無關涉，朝臣皆若路人！如此，恐收復之期，尙勞聖慮，尸祿之士，得以宴安。臣躬被寵榮，<span class="jiazhu">被，皮義翻。</span>職在裨益，雖遂事不諫，而來者可追。」</span><span class="jiazhu">二語皆本之<span class="shu-ming">論語</span>。</span>疏入，令孜屛不奏。<span class="jiazhu">屛，必郢翻。</span>辛未，矯詔貶昭圖嘉州司戶，遣人沈於蟇頤津，<span class="jiazhu">蟇頤山在眉州眉山東七里，山狀如蟇頤，因名。山臨江津，今有孟拾遺祠。蟇，謨加翻。</span>聞者氣塞而莫敢言。<span class="jiazhu">天子殺諫臣者，必亡其國。以閹官而專殺諫臣，自古以來未之有也。此不特害于而國，實亦凶于而身。是以唐未亡而令孜之身先亡也。塞，悉則翻。</span></p>
<p class="em2 strong" id="p75"><a class="gg-link" href="#p75" onclick="return changeColor(this);"></a><span class="yinwen">37</span>鄜延節度使李孝昌、權夏州節度使拓跋思恭屯東渭橋，黃巢遣朱溫拒之。</p>
<p class="em2 strong" id="p76"><a class="gg-link" href="#p76" onclick="return changeColor(this);"></a>以義武節度使王處存爲東南面行營招討使，以邠寧節度副使朱玫爲節度使。</p>
<p class="em2 strong" id="p77"><a class="gg-link" href="#p77" onclick="return changeColor(this);"></a><span class="yinwen">38</span>八月，己丑夜，星交流如織，或大如杯椀，至丁酉乃止。</p>
<p class="em2 strong" id="p78"><a class="gg-link" href="#p78" onclick="return changeColor(this);"></a><span class="yinwen">39</span>武寧節度使支詳<span class="jiazhu">按<span class="shu-ming">新書·方鎭表</span>，懿宗咸通十一年，復徐州節鎭，賜號感化軍。自此迄於天復，未嘗復武寧舊額。以下文以感化留後時溥爲節度使證之，武寧誤也，當作<span class="yinhao">「感化」</span>。</span>遣牙將時溥、陳璠將兵五千入關討黃巢，<span class="jiazhu">璠，孚袁翻。</span>二人皆詳所獎拔也。溥至東都，矯稱詳命，召師還，與璠合兵，屠河陰，掠鄭州而東。及彭城，詳迎勞，犒賞甚厚。<span class="jiazhu">璠，音番。勞，力到翻。</span>溥遣所親說詳曰：<span class="jiazhu">說，式芮翻。</span><span class="yinhao">「衆心見迫，請公解印以相授。」</span>詳不能制，出居大彭館，溥自知留務。璠謂溥曰：<span class="yinhao">「支僕射有惠於徐人，不殺，必成後悔。」</span>溥不許，送詳歸朝。<span class="jiazhu">朝，直遙翻。</span>璠伏甲於七里亭，<span class="jiazhu">亭去彭城七里，因名。</span>幷其家屬殺之。詔以溥爲武寧留後。溥表璠爲宿州刺史，璠到官貪虐，溥以都將張友代還，殺之。</p>
<p class="em2 strong" id="p79"><a class="gg-link" href="#p79" onclick="return changeColor(this);"></a><span class="yinwen">40</span>楊復光奏升蔡州爲奉國軍，以秦宗權爲防禦使。壽州屠者王緒與妹夫劉行全聚衆五百，盜據本州，月餘，復陷光州，<span class="jiazhu">復，扶又翻；下同。</span>自稱將軍，有衆萬餘人；秦宗權表爲光州刺史。固始縣佐王潮<span class="jiazhu">世率以縣丞爲縣佐。唐制，諸縣丞、簿、尉之下有司功佐、司倉佐、司戶佐、司兵佐、司法佐、司士佐，皆縣佐也。路振<span class="shu-ming">九國志</span>：王潮少爲縣佐史。或者傳寫逸<span class="yinhao">「史」</span>字歟？</span>及弟審邽、審知皆以材氣知名，緒以潮爲軍正，使典資糧，閱士卒，信用之。<span class="jiazhu">王潮兄弟始此，爲潮廢緒張本。</span></p>
<p class="em2 strong" id="p80"><a class="gg-link" href="#p80" onclick="return changeColor(this);"></a><span class="yinwen">41</span>高潯與黃巢將李詳戰于石橋，<span class="jiazhu">石橋，卽晉將王鎭惡破秦兵處。</span>潯敗，奔河中，詳乘勝復取華州。<span class="jiazhu">是年五月，高潯克華州。</span>巢以詳爲華州刺史。</p>
<p class="em2 strong" id="p81"><a class="gg-link" href="#p81" onclick="return changeColor(this);"></a><span class="yinwen">42</span>以權知夏綏節度使拓跋思恭爲節度使。</p>
<p class="em2 strong" id="p82"><a class="gg-link" href="#p82" onclick="return changeColor(this);"></a><span class="yinwen">43</span>宗正少卿嗣曹王龜年自南詔還，驃信上表款附，請悉遵詔旨。<span class="jiazhu">龜年使南詔，見上卷廣明元年六月。上，時掌翻。</span></p>
<p class="em2 strong" id="p83"><a class="gg-link" href="#p83" onclick="return changeColor(this);"></a><span class="yinwen">44</span>李<span class="jiaozhusup">〔章：十二行本「李」上有「九月」二字；乙十一行本同；孔本同；退齋校同。〕</span>孝昌、拓跋思恭與尙讓、朱溫戰于東渭橋，不利，引去。<span class="jiazhu">史言諸鎭之勤王者，皆以師老遷延引退。</span></p>
<p class="em2 strong" id="p84"><a class="gg-link" href="#p84" onclick="return changeColor(this);"></a><span class="yinwen">45</span>初，高騈與鎭海節度使周寶俱出神策軍，騈以兄事寶。及騈先貴有功，浸輕之；旣而封壤相鄰，數爭細故，遂有隙。<span class="jiazhu">淮南與鎭海軍鄰壤，止一江爲界耳。數，所角翻。</span>騈檄寶入援京師，寶治舟師以俟之，<span class="jiazhu">治，直之翻。</span>怪其久不行；訪諸幕客，或曰：<span class="yinhao">「高公幸朝廷多故，有幷吞江東之志，聲云入援，其實未必非圖我也！宜爲備。」</span>寶未之信，使人覘騈，殊無北上意。<span class="jiazhu">覘，丑廉翻。上，時掌翻。自淮南而北向勤王爲北上。</span>會騈使人約寶面會瓜洲議軍事，寶遂以言者爲然，辭疾不往，且謂使者曰：<span class="yinhao">「吾非李康，高公復欲作家門功勳以欺朝廷邪！」</span><span class="jiazhu">高崇文斬李康，事見二百三十七卷憲宗之元和元年。</span>騈怒，復遣使責寶，<span class="yinhao">「何敢輕侮大臣？」</span><span class="jiazhu">復，扶又翻。</span>寶詬之曰：<span class="yinhao">「彼此夾江爲節度使，汝爲大臣，我豈坊門卒邪！」</span><span class="jiazhu">詬，古候翻，又許候翻。寶自言與駢等夷，非有貴賤之異也。長安城中百坊，坊皆有垣有門，門皆有守卒。</span>由是遂爲深仇。</p>
<p class="em2 strong" id="p85"><a class="gg-link" href="#p85" onclick="return changeColor(this);"></a>騈留東塘百餘日，詔屢趣之，<span class="jiazhu">趣，讀曰促。</span>騈上表，託以寶及浙東觀察使劉漢宏將爲後患。辛亥，復罷兵還府，其實無赴難心，但欲禳雉集之異耳。<span class="jiazhu">難，乃旦翻。禳，如羊翻，厭除也。</span></p>
<p class="em2 strong" id="p86"><a class="gg-link" href="#p86" onclick="return changeColor(this);"></a><span class="yinwen">46</span>高騈召石鏡鎭將董昌至廣陵，欲與之俱擊黃巢。昌將錢鏐說昌曰：<span class="jiazhu">說，式芮翻。</span><span class="yinhao">「觀高公無討賊心，不若以扞禦鄕里爲辭而去之。」</span>昌從之，騈聽昌還。會杭州刺史路審中將之官，行至嘉興，<span class="jiazhu">嘉興，漢由拳縣，吳改名，唐屬蘇州，在州西南百四十里。</span>昌自石鏡引兵入杭州，審中懼而還。昌自稱杭州都押牙、知州事，遣將吏請於周寶。寶不能制，表爲杭州刺史。</p>
<p class="em2 strong" id="p87"><a class="gg-link" href="#p87" onclick="return changeColor(this);"></a><span class="yinwen">48</span>臨海賊杜雄陷台州。</p>
<p class="em2 strong" id="p88"><a class="gg-link" href="#p88" onclick="return changeColor(this);"></a><span class="yinwen">48</span>辛酉，立皇子震爲建王。</p>
<p class="em2 strong" id="p89"><a class="gg-link" href="#p89" onclick="return changeColor(this);"></a><span class="yinwen">49</span>昭義十將成麟殺高潯，<span class="jiazhu">成麟因高潯石橋敗退而殺之。</span>引兵還據潞州；天井關戍將孟方立起兵攻麟，殺之。<span class="jiazhu"><span class="shu-ming">考異</span>曰：<span class="shu-ming">實錄</span>：<span class="yinhao">「澤潞牙將劉廣據潞州叛，天井關戍將孟方立帥戍卒攻廣，殺之，自稱留後，仍移軍額於邢州。初，高潯援京師，廣帥師至陽平，謀爲亂，不行，還據潞州，自稱留後，用法嚴酷，三軍畏之。方立乘虛襲殺焉。」</span>又曰：<span class="yinhao">「貶昭義節度使高潯爲端州刺史。」</span>中和三年<span class="shu-ming">實錄</span>又曰：<span class="yinhao">「初，孟方立殺高潯自立。」</span>薛居正<span class="shu-ming">五代史·方立傳</span>曰：<span class="yinhao">「中和二年，爲澤州天井關戍將，時黃巢犯關輔，州郡易帥有同博弈。先是，沈詢、高湜相繼爲昭義節度，怠於軍政，及有歸秦、劉廣之亂，方立見潞帥交代之際，乘其無備，率戍兵徑入潞州，自稱留後。」</span><span class="shu-ming">新紀</span>：<span class="yinhao">「八月，昭義軍節度使高潯及黃巢戰于石橋，敗績，十將成麟殺潯，入于潞州。九月，己巳，昭義軍戍將孟方立殺成麟，自稱留後。」</span><span class="shu-ming">方立傳</span>惟以成麟爲成鄰，餘如<span class="shu-ming">新紀</span>。按乾符二年<span class="shu-ming">實錄</span>，<span class="yinhao">「十月，昭義軍亂，逐節度使高湜，貶湜象州司戶。」</span><span class="shu-ming">柳玭傳</span>云<span class="yinhao">「貶高要尉」</span>。三年十一月，詔魏博韓簡云：<span class="yinhao">「劉廣逐帥擅權」</span>云云。是廣逐湜，擅據潞州也。薛<span class="shu-ming">史·孟方立傳</span>亦云沈詢、髙湜怠於軍政，致有歸秦、劉廣之亂，是廣亂在前也。<span class="shu-ming">舊紀</span>：<span class="yinhao">「九月，高潯牙將劉廣擅還據潞州。是月，潯天井關戍將孟方立攻廣，殺之，自稱留後，貶潯端州刺史。」</span>此蓋<span class="shu-ming">舊紀</span>誤，<span class="shu-ming">實錄</span>因之。薛<span class="shu-ming">史·方立傳</span>曰：<span class="yinhao">「見潞帥交代之際，帥兵入潞州。」</span>不言何帥交代，若不逐帥，何能據州！事無所因，殊爲疏略。<span class="shu-ming">舊紀</span>恐是誤以高湜事爲高潯事。<span class="shu-ming">實錄</span>此云殺廣，明年又云殺潯，自相違。<span class="shu-ming">新紀</span>、<span class="shu-ming">傳</span>皆云成麟殺潯，方立斬麟，月日事實頗詳，必有所出。今從之。</span>方立，汧<span class="jiaozhusup">〔章：十二行本「汧」作「邢」；乙十一行本同；孔本同；張校同。〕</span>州人也。</p>
<p class="em2 strong" id="p90"><a class="gg-link" href="#p90" onclick="return changeColor(this);"></a><span class="yinwen">50</span>忠武監軍楊復光屯武功。</p>
<p class="em2 strong" id="p91"><a class="gg-link" href="#p91" onclick="return changeColor(this);"></a><span class="yinwen">51</span>永嘉賊朱褒陷溫州。<span class="jiazhu">宋白曰：溫州永嘉郡，漢會稽郡之東境，後漢永和四年置永寧縣，晉明帝立永寧郡，尋屬永嘉郡，隋平陳，廢郡，唐武德六年置嘉東州，貞觀元年廢州，以縣屬栝州，上元二年分栝州之永嘉、安固二縣置溫州，以溫嶠嶺爲名。</span></p>
<p class="em2 strong" id="p92"><a class="gg-link" href="#p92" onclick="return changeColor(this);"></a><span class="yinwen">52</span>鳳翔行軍司馬李昌言將本軍屯興平。時鳳翔倉庫虛竭，犒賞稍薄，糧饋不繼，昌言知府中兵少，因激怒其衆，冬，十月，引軍還襲府城。鄭畋登城與士卒言，其衆皆下馬羅拜曰：<span class="yinhao">「相公誠無負我曹。」</span>畋曰：<span class="yinhao">「行軍苟能戢兵愛人，爲國滅賊，亦可以順守矣。」</span><span class="jiazhu">逐帥爲逆取，討賊以取旌節爲順守。爲，于僞翻。</span>乃以留務委之。卽日西赴行在。</p>
<p class="em2 strong" id="p93"><a class="gg-link" href="#p93" onclick="return changeColor(this);"></a><span class="yinwen">53</span>天平節度使、南面招討使曹全晸與賊戰死，軍中立其兄子存實爲留後。</p>
<p class="em2 strong" id="p94"><a class="gg-link" href="#p94" onclick="return changeColor(this);"></a><span class="yinwen">54</span>十一月，乙巳，孟楷、朱溫襲鄜、夏二軍於富平，二軍敗，奔歸本道。<span class="jiazhu">二軍，李孝昌、拓跋思恭之軍也。</span></p>
<p class="em2 strong" id="p95"><a class="gg-link" href="#p95" onclick="return changeColor(this);"></a><span class="yinwen">55</span>鄭畋至鳳州，<span class="jiazhu">自鳳翔西至鳳州三百九十五里。</span>累表辭位；詔以畋爲太子少傅、分司。以李昌言爲鳳翔節度行營招討使。</p>
<p class="em2 strong" id="p96"><a class="gg-link" href="#p96" onclick="return changeColor(this);"></a><span class="yinwen">56</span>以門下侍郎、同平章事裴澈爲鄂岳觀察使。</p>
<p class="em2 strong" id="p97"><a class="gg-link" href="#p97" onclick="return changeColor(this);"></a><span class="yinwen">57</span>加鎭海節度使周寶同平章事。</p>
<p class="em2 strong" id="p98"><a class="gg-link" href="#p98" onclick="return changeColor(this);"></a><span class="yinwen">58</span>遂昌賊盧約陷處州。<span class="jiazhu">吳孫權赤烏二年，分太末立平昌縣，晉武帝改曰遂昌，唐武德八年併入松陽，景雲元年復置遂昌縣，屬處州。<span class="shu-ming">九域志</span>：在州西二百四十里。按溫、處二州本晉永嘉一郡之地，隋爲栝州永嘉郡，唐武德置栝州，又分置東嘉州，始分爲二州。東嘉州後爲溫州；栝州改爲處州，避德宗名也。</span></p>
<p class="em2 strong" id="p99"><a class="gg-link" href="#p99" onclick="return changeColor(this);"></a><span class="yinwen">59</span>十二月，江西將閔勗戍湖南，還，過潭州，逐觀察使李裕，自爲留後。<span class="jiazhu"><span class="shu-ming">考異</span>曰：<span class="shu-ming">實錄</span>、<span class="shu-ming">新傳</span>作<span class="yinhao">「閔頊」</span>。今從程匡袤<span class="shu-ming">唐補紀</span>。</span></p>
<p class="em2 strong" id="p100"><a class="gg-link" href="#p100" onclick="return changeColor(this);"></a><span class="yinwen">60</span>以感化留後時溥爲節度使。</p>
<p class="em2 strong" id="p101"><a class="gg-link" href="#p101" onclick="return changeColor(this);"></a><span class="yinwen">61</span>賜夏州號定難軍。<span class="jiazhu">難，乃旦翻。</span></p>
<p class="em2 strong" id="p102"><a class="gg-link" href="#p102" onclick="return changeColor(this);"></a><span class="yinwen">62</span>初，高騈鎭荊南，<span class="jiazhu">乾符五年，騈鎭荊南。</span>補武陵蠻雷滿爲牙將，領蠻軍，從騈至淮南，逃歸，聚衆千人，襲朗州，殺刺史崔翥，<span class="jiazhu">翥，章恕翻。</span>詔以滿爲朗州留後。歲中，率三四引兵寇荊南，入其郛，焚掠而去，大爲荊人之患。</p>
<p class="em2 strong" id="p103"><a class="gg-link" href="#p103" onclick="return changeColor(this);"></a>陬溪人周岳嘗與滿獵，爭肉而鬬，欲殺滿，不果。<span class="jiazhu">陬溪，當在武陵界。陬，側鳩翻。</span>聞滿據朗州，亦聚衆襲衡州，逐刺史徐顥，詔以岳爲衡州刺史。石門<span class="jiaozhusup">〔章：十二行本「門」下有「洞」字；乙十一行本同；孔本同；張校同。〕</span>蠻向瓌亦集夷獠數千攻陷灃州，殺刺史呂自牧，自稱刺史。<span class="jiazhu">吳分零陽縣置天門郡，隋廢爲石門縣，唐屬灃州。<span class="shu-ming">九域志</span>：在州西九十二里。</span></p>
<p class="em2 strong" id="p104"><a class="gg-link" href="#p104" onclick="return changeColor(this);"></a><span class="yinwen">63</span>王鐸以高騈爲諸道都統無心討賊，自以身爲首相，發憤請行，懇款流涕，至於再三；上許之。<span class="jiazhu">懇款，懇誠也。相，息亮翻。</span></p>
<div class="yt" id="y882"><p class="strong" id="p105"><a class="gg-link" href="#p105" onclick="return changeColor(this);"></a><span class="section" id="title-5"><span data-head-description="僖宗惠聖恭定孝皇帝中之上" data-head-level="h4" data-head-title="中和二年">二年</span></span><span class="biaozhusup" data-rel="">（壬寅、八八二年）</span></p></div>
<p class="em2 strong" id="p106"><a class="gg-link" href="#p106" onclick="return changeColor(this);"></a><span class="yinwen">1</span>春，正月，辛亥，以王鐸兼中書令，充諸道行營都都統，<span class="jiazhu"><span class="shu-ming">考異</span>曰：<span class="shu-ming">舊紀</span>：<span class="yinhao">「中和元年七月，鐸爲都統。十二月，帥師三萬至京畿，屯於盩厔。」</span><span class="shu-ming">舊·鐸傳</span>亦在元年。<span class="shu-ming">唐年補錄</span>：<span class="yinhao">「元年十一月，乙巳，制以鐸爲都統。十二月，乙亥，鐸屯盩厔。」</span><span class="shu-ming">續寶運錄</span>：<span class="yinhao">「元年八月，鐸拜天下都統。」</span><span class="shu-ming">唐補紀</span>：<span class="yinhao">「中和元年四月，高駢帥師駐泊東塘，自五月出府，九月卻歸。朝廷卽以鐸都統諸道兵馬，收復長安。」</span>鐸爲都統，諸書年月不同如此。<span class="shu-ming">新紀</span>：<span class="yinhao">「二年正月辛亥，王鐸爲諸道行營都都統，高駢罷都統。」</span>據<span class="shu-ming">實錄</span>四月答高駢詔，罷都統當在此年。今從<span class="shu-ming">實錄</span>。<span class="shu-ming">新紀</span>、<span class="shu-ming">舊·駢傳</span>云：<span class="yinhao">「僖宗知駢無赴難意，乃以鐸爲京城四面諸道行營兵馬都統，韋昭度領江淮鹽鐵轉運使。駢旣失兵柄，又落利權，攘袂大詬，累上章論列，語詞不遜。」</span>按駢罷都統，依前爲諸道鹽鐵轉運使，五月方罷。<span class="shu-ming">北夢瑣言</span>曰：<span class="yinhao">「王鐸初鎭荊南，黃巢入寇，望風而遁。他日，將兵潼關，黃巢令人傳語云：『相公儒生，且非我敵，無汚我鋒刃，自取敗亡也。』後到成都行朝，拜諸道都統。所以高駢上表，目之爲敗軍之將也。」</span>按鐸自荊南喪師貶官，未嘗將兵潼關。皮光業<span class="shu-ming">見聞錄</span>，爲都統在此年二月，亦誤。又<span class="shu-ming">舊紀</span>、<span class="shu-ming">傳</span>、<span class="shu-ming">新傳</span>，鐸止爲都統。<span class="shu-ming">新紀</span>作都都統，<span class="shu-ming">實錄</span>初除及罷時皆爲都統，中間多云都都統。又西門思恭爲都都監。按時諸將爲都統者甚多，疑鐸爲都都統是也。</span>權知義成節度使，俟罷兵復還政府。高騈但領鹽鐵轉運使，罷其都統及諸使。聽王鐸自辟將佐，以太子少師崔安潛爲副都統。辛未，以周岌、王重榮爲都都統左右司馬，諸葛爽及宣武節度使康實爲左右先鋒使，時溥爲催遣綱運租賦防遏使。<span class="jiazhu">綱運自江、淮來者，皆由徐州巡內，故以溥任此職。</span>以右神策觀軍容使西門思恭爲諸道行營都都監。又以王處存、李孝昌、拓跋思恭爲京城東北西面都統，以楊復光爲南面行營都監使。又以中書舍人鄭昌圖爲義成節度行軍司馬，給事中鄭畯爲判官，直弘文館王摶爲推官，<span class="jiazhu">畯，祖峻翻。摶，徒官翻。</span>司勳員外郎裴贄爲掌書記。昌圖，從讜之從祖兄弟；畯，畋之弟；摶，璵之曾孫；<span class="jiazhu">王璵以祠禱歷事玄肅，見前<span class="shu-ming">紀</span>。</span>贄，坦之子也。<span class="jiazhu">裴坦見二百五十一卷懿宗咸通十年。</span>又以陝虢觀察使王重盈爲東面都供軍使。重盈，重榮之兄也。<span class="jiazhu">陝，失冉翻。重，直龍翻。</span></p>
<p class="em2 strong" id="p107"><a class="gg-link" href="#p107" onclick="return changeColor(this);"></a><span class="yinwen">2</span>黃巢以朱溫爲同州刺史，令溫自取之。二月，同州刺史米誠奔河中，溫遂據之。<span class="jiazhu">爲朱溫以同州歸國張本。</span></p>
<p class="em2 strong" id="p108"><a class="gg-link" href="#p108" onclick="return changeColor(this);"></a><span class="yinwen">3</span>己卯，以太子少傅、分司鄭畋爲司空兼門下侍郎、同平章事，召詣行在，軍務一以咨之。以王鐸判戶部事。</p>
<p class="em2 strong" id="p109"><a class="gg-link" href="#p109" onclick="return changeColor(this);"></a><span class="yinwen">4</span>朱溫寇河中，王重榮擊敗之。<span class="jiazhu">敗，補邁翻。</span></p>
<p class="em2 strong" id="p110"><a class="gg-link" href="#p110" onclick="return changeColor(this);"></a><span class="yinwen">5</span>以李昌言爲京城西面都統，朱玫爲河南都統。<span class="jiazhu">朱玫時鎭邠寧，安得出關東統河南諸鎭！此河南，蓋自龍門河東至蒲津一帶大河南岸也。</span></p>
<p class="em2 strong" id="p111"><a class="gg-link" href="#p111" onclick="return changeColor(this);"></a><span class="yinwen">6</span>涇原節度使胡公素薨，軍中請命於都統王鐸，承制以大將張鈞爲留後。</p>
<p class="em2 strong" id="p112"><a class="gg-link" href="#p112" onclick="return changeColor(this);"></a><span class="yinwen">7</span>李克用寇蔚州，<span class="jiazhu">蔚，紆勿翻。</span>三月，振武節度使契苾璋奏與天德、大同共討克用。詔鄭從讜與相知應接。</p>
<p class="em2 strong" id="p113"><a class="gg-link" href="#p113" onclick="return changeColor(this);"></a><span class="yinwen">8</span>陳敬瑄多遣人歷縣鎭詗事，<span class="jiazhu">詗，翾正翻，又火迥翻。</span>謂之尋事人，所至多所求取。有二人過資陽鎭，<span class="jiazhu">時蓋置鎭於資州資陽縣。後魏分資中置資陽縣，以其地在資水之陽也。<span class="shu-ming">九域志</span>：資陽在資州西北一百二十里。</span>獨無所求。鎭將謝弘讓邀之，不至；自疑有罪，夜，亡入羣盜中。明旦，二人去，弘讓實無罪也。捕盜使楊遷誘弘讓出首而執以送使，<span class="jiazhu">首，式又翻；下同。送使，送之節度使府也。使，疏吏翻。</span>云討擊擒獲，以求功。敬瑄不之問，杖弘讓脊二十，釘於西城二七日，煎油潑之，又以膠麻掣其瘡，<span class="jiazhu">釘，丁定翻。二七，十四日也。潑，普活翻。掣，尺列翻。</span>備極慘酷，見者冤之。又有邛州牙官阡能，<span class="jiazhu">邛，渠容翻。<span class="shu-ming">考異</span>曰：張𩇕<span class="shu-ming">錦里耆舊傳</span>作<span class="yinhao">「千能」</span>。句延慶<span class="shu-ming">錦里耆舊傳</span>作<span class="yinhao">「忓能」</span>。<span class="shu-ming">續寶運錄</span>作<span class="yinhao">「玕能」</span>。<span class="shu-ming">實錄</span>、<span class="shu-ming">新傳</span>作<span class="yinhao">「阡能」</span>。按<span class="shu-ming">北夢瑣言</span>，安仁士豪阡能。<span class="shu-ming">註</span>云：<span class="shu-ming">姓纂</span>無此，蓋西南夷之種。今從之。</span>因公事違期，避杖，亡命爲盜，楊遷復誘之。<span class="jiazhu">復，扶又翻。</span>能方出首，聞弘讓之冤，大罵楊遷，發憤爲盜，驅掠良民，不從者舉家殺之，踰月，衆至萬人，立部伍，署職級，<span class="jiazhu">職級，謂牙前將吏自押牙、孔目官而下，分職各有等級。</span>橫行邛、雅二州間，攻陷城邑，所過塗地。先是，蜀中少盜賊，<span class="jiazhu">先，悉薦翻。少，詩沼翻。</span>自是紛紛競起，州縣不能制。敬瑄遣牙將楊行遷將三千人，胡洪略、莫匡時各將二千人以討之。</p>
<p class="em2 strong" id="p114"><a class="gg-link" href="#p114" onclick="return changeColor(this);"></a><span class="yinwen">9</span>以右神策將軍齊克儉爲左右神策、內外八鎭兼博野、奉天節度使。</p>
<p class="em2 strong" id="p115"><a class="gg-link" href="#p115" onclick="return changeColor(this);"></a><span class="yinwen">10</span>賜鄜坊軍號保大。<span class="jiazhu">鄜，音夫。</span></p>
<p class="em2 strong" id="p116"><a class="gg-link" href="#p116" onclick="return changeColor(this);"></a><span class="yinwen">11</span>夏，四月，甲午，加陳敬瑄兼侍中。</p>
<p class="em2 strong" id="p117"><a class="gg-link" href="#p117" onclick="return changeColor(this);"></a><span class="yinwen">12</span>赫連鐸、李可舉與李克用戰，不利。</p>
<p class="em2 strong" id="p118"><a class="gg-link" href="#p118" onclick="return changeColor(this);"></a><span class="yinwen">13</span>初，高騈好神仙，<span class="jiazhu">好，呼到翻。</span>有方士呂用之坐妖黨亡命歸騈，騈厚待之，補以軍職。<span class="jiazhu">妖，於遙翻。</span>用之，鄱陽茶商之子也，<span class="jiazhu">鄱陽，漢古縣，唐帶饒州，古縣在今縣東界。</span>久客廣陵，熟其人情，爐鼎之暇，<span class="jiazhu">爐鼎，所以鍊金石，化丹砂爲金銀之類。</span>頗言公私利病，故騈愈奇之，稍加信任。騈舊將梁纘、陳琪、馮綬、董瑾、俞公楚、姚歸禮素爲騈所厚，用之欲專權，浸以計去之，騈遂奪纘兵，族琪家，綬、瑾、公楚、歸禮咸見疏。</p>
<p class="em2 strong" id="p119"><a class="gg-link" href="#p119" onclick="return changeColor(this);"></a>用之又引其黨張守一、諸葛殷共蠱惑騈。守一本滄、景村民，<span class="jiazhu">去，羌呂翻。張守一蓋居滄、景二州間。</span>以術干騈，無所遇，窮困甚，用之謂曰：<span class="yinhao">「但與吾同心，勿憂不富貴。」</span>遂薦於騈，騈寵待埒於用之。<span class="jiazhu">埒，龍輟翻，等也。</span>殷始自鄱陽來，用之先言於騈曰：<span class="yinhao">「玉皇以公職事繁重，輟左右尊神一人佐公爲理，公善遇之；欲其久留，亦可縻以人間重職。」</span>明日，殷謁見，詭辯風生，騈以爲神，補鹽鐵劇職。騈嚴潔，甥姪輩未嘗得接坐。殷病風疽，<span class="jiazhu">史炤曰：疽，千余切，又子與切，痒病。一本從<span class="yinhao">「疒」</span>，從<span class="yinhao">「旦」</span>，音多但翻，又音旦；釋云，瘡也。</span>搔捫不替手，膿血滿爪，騈獨與之同席促膝，傳杯器而食。左右以爲言，騈曰：<span class="yinhao">「神仙以此試人耳！」</span>騈有畜犬，<span class="jiazhu">搔，爬也。捫，摸也。替，廢也。畜，吁玉翻。</span>聞其腥穢，多來近之。<span class="jiazhu">近，其靳翻。</span>騈怪之，殷笑曰：<span class="yinhao">「殷嘗於玉皇前見之，<span class="jiazhu">道家謂天帝爲玉皇大帝。</span>別來數百年，猶相識。」</span>騈與鄭畋有隙，用之謂騈曰：<span class="yinhao">「宰相有遣劍客來刺公者，<span class="jiazhu">刺，七亦翻。</span>今夕至矣！」</span>騈大懼，問計安出。用之曰：<span class="yinhao">「張先生嘗學斯術，可以禦之。」</span>騈請於守一，守一許諾。乃使騈衣婦人之服，<span class="jiazhu">衣，於旣翻。</span>潛於他室，而守一代居騈寢榻中，夜擲銅器於階，令鏗然有聲，又密以囊盛彘血，<span class="jiazhu">鏗，丘耕翻。盛，時征翻。彘，豕也。</span>灑於庭宇，如格鬬之狀。及旦，笑謂騈曰：<span class="yinhao">「幾落奴手！」</span><span class="jiazhu">幾，居希翻。</span>騈泣謝曰：<span class="yinhao">「先生於騈，乃更生之惠也！」</span>厚酬以金寶。有蕭勝者，賂用之，求鹽城監，<span class="jiazhu">鹽城，漢鹽瀆縣地，久無城邑，唐武德七年置鹽城縣，有監［鹽？］亭一百二十三，有監，屬楚州。<span class="shu-ming">九域志</span>：縣在州東南二百四十里。</span>騈有難色，用之曰：<span class="yinhao">「用之非爲勝也，<span class="jiazhu">爲，于僞翻。</span>近得上仙書云，有官<span class="jiaozhusup">〔章：十二行本「官」作「寶」；乙十一行本同；孔本同；熊校同。〕</span>劍在鹽城井中，須一靈官往取之。以勝上仙左右之人，欲使取劍耳。」</span>騈乃許之。勝至監數月，函一銅匕首以獻，用之見，稽首曰：<span class="jiazhu">稽，音啓。</span><span class="yinhao">「此北帝所佩，得之，則百里之內五兵不能犯。」</span>騈乃飾以珠玉，常置坐隅。<span class="jiazhu">坐，徂臥翻。</span>用之自謂磻溪眞君，謂守一赤松子，殷乃葛將軍，勝乃秦穆公之壻也。<span class="jiazhu">各以其姓傅會以爲仙。磻，蒲官翻。</span></p>
<p class="em2 strong" id="p120"><a class="gg-link" href="#p120" onclick="return changeColor(this);"></a>用之又刻青石爲奇字云：<span class="yinhao">「玉皇授白雲先生高騈。」</span>密令左右置道院香案。騈得之，驚喜。用之曰：<span class="yinhao">「玉皇以公焚脩功著，將補眞官，計鸞鶴不日當降此際。用之等謫限亦滿，必得陪幢節，同歸上清耳！」</span><span class="jiazhu">用之自言與守一、殷等本皆神仙，以謫降在人間，限期旣滿，當復升天，列於仙官。又道家之說，有太清、玉清、上清，是爲三清之境。幢，傳江翻。</span>是後，騈於道院庭中刻木鶴，時著羽服跨之，<span class="jiazhu">著，陟略翻。</span>日夕齋醮，鍊金燒丹，費以巨萬計。</p>
<p class="em2 strong" id="p121"><a class="gg-link" href="#p121" onclick="return changeColor(this);"></a>用之微時，依止江陽后土廟，<span class="jiazhu">貞觀十八年，分江都置江陽縣，與江都俱在揚州郭下。后土廟，今揚州城東南隅蕃釐觀是也。然揚州古城在蜀岡之上，北連雷塘，今城周世宗所徙，則此時后土廟在揚州城外也。宋白曰：宋武帝分江都縣置廣陵縣；隋初，改爲江陽縣，以處江之正北，故曰江陽。</span>舉動祈禱。及得志，白騈崇大其廟，極江南工材之選，每軍旅大事，以少牢禱之。<span class="jiazhu">少，詩照翻。</span>用之又言神仙好樓居，<span class="jiazhu">用漢方士語。好，呼到翻。</span>說騈作迎仙樓，<span class="jiazhu">說，式芮翻。</span>費十五萬緡，又作延和閣，高八丈。<span class="jiazhu">高，居傲翻。</span></p>
<p class="em2 strong" id="p122"><a class="gg-link" href="#p122" onclick="return changeColor(this);"></a>用之每對騈呵叱風雨，仰揖空際，云有神仙過雲表。騈輒隨而拜之。然常厚賂騈左右，使伺騈動靜，共爲欺罔，騈不之寤。<span class="jiazhu">伺，相吏翻。</span>左右小有異議者，輒爲用之陷死不旋踵，但潛撫膺鳴指，<span class="jiazhu">鳴指，卽彈指也。</span>口不敢言。騈倚用之如左右手，公私大小之事皆決於用之，退賢進不肖，淫刑濫賞，騈之政事於是大壞矣。</p>
<p class="em2 strong" id="p123"><a class="gg-link" href="#p123" onclick="return changeColor(this);"></a>用之知上下怨憤，恐有竊發，請置巡察使，騈卽以用之領之，募險獪者百餘人，縱橫閭巷間，<span class="jiazhu">獪，古外翻。縱，子容翻。</span>謂之<span class="yinhao">「察子」</span>，民間呵妻詈子，靡不知之。用之欲奪人貨財，掠人婦女，輒誣以叛逆，搒掠取服，<span class="jiazhu">搒，音彭。掠，音亮。</span>殺其人而取之，所破滅者數百家，道路以目，將吏士民雖家居，皆重足屛氣。<span class="jiazhu">重，直龍翻。屛，必郢翻。</span></p>
<p class="em2 strong" id="p124"><a class="gg-link" href="#p124" onclick="return changeColor(this);"></a>用之又欲以兵威脅制諸將，請選募諸軍驍勇之士二萬人，號左、右莫邪都。<span class="jiazhu">邪，讀曰耶。</span>駢卽以張守一及用之為左、右莫邪軍使，署置將吏如帥府，器械精利，衣裝華潔，每出入，導從近千人。<span class="jiazhu">從，才用翻。近，其靳翻。</span></p>
<p class="em2 strong" id="p125"><a class="gg-link" href="#p125" onclick="return changeColor(this);"></a>用之侍妾百餘人，自奉奢靡，用度不足，輒留三司綱輸其家。<span class="jiazhu">三司綱，謂戶部、度支、鹽鐵所發綱運輸朝廷者。</span></p>
<p class="em2 strong" id="p126"><a class="gg-link" href="#p126" onclick="return changeColor(this);"></a>用之猶慮人泄其姦謀，乃言於騈曰：<span class="yinhao">「神仙不難致，但恨學者不能絕俗累，<span class="jiazhu">累，良瑞翻。</span>故不肯降臨耳！」</span>騈乃悉去賓客，<span class="jiaozhusup">〔章：十二行本作「姬妾」；乙十一行本同：孔本同；退齋校同。〕</span><span class="jiazhu">去，羌呂翻。</span>謝絕人事，賓客將吏皆不得見；有不得已見之者，皆先令沐浴齋祓，<span class="jiazhu">祓，敷勿翻，又方廢翻，祓除穢惡也。</span>然後見，拜起纔畢，已復引出。由是用之得專行威福，無所忌憚，境內不復知有騈矣。<span class="jiazhu">爲畢師鐸討用之殺駢張本。復，扶又翻。</span></p>
<p class="em2 strong" id="p127"><a class="gg-link" href="#p127" onclick="return changeColor(this);"></a><span class="yinwen">14</span>王鐸將兩川、興元之軍屯靈感寺，涇原屯京西，易定、河中屯渭北，邠寧、鳳翔屯興平，保大、定難屯渭橋，<span class="jiazhu">難，乃旦翻。</span>忠武屯武功，官軍四集。黃巢勢已蹙，號令所行不出同、華。<span class="jiazhu">黃巢將朱溫時據同州，李詳據華州，故號令之行止此二州。華，戶化翻。</span>民避亂皆入深山築栅自保，農事俱廢，長安城中斗米直三十緡。賊賣<span class="jiaozhusup">〔章：十二行本「賣」作「買」；乙十一行本同；孔本同；張校同。〕</span>人於官軍以爲糧，官軍或執山寨之民鬻之，人直數百緡，以肥瘠論價。</p>
</div></body></html>